Parlamentuan, Ikasleen XVII. Osoko Bilkura egin da gaur. DBHko 2. eta 3. mailako 60 ikaslek hartu dute parte.\nPamplona, 15 de mayo de 2013 Nafarroako Parlamentuko Lehendakari den Alberto Catalánek Mahaiko gainontzeko kideekin batera, XVII. Eskolarteko Osoko Bilkuraren ospakizuna buru izan du gaur. Saioak dibulgaziozko izaera izan du eta Foru Komunitateko sei ikastetxetako 2. eta 3. DBHko ika\nNafarroako Parlamentuko Lehendakari den Alberto Catalánek Mahaiko gainontzeko kideekin batera, XVII. Eskolarteko Osoko Bilkuraren ospakizuna buru izan du gaur. Saioak dibulgaziozko izaera izan du eta Foru Komunitateko sei ikastetxetako 2. eta 3. DBHko ikasleek parte hartu dute.\nGanberaren lehendakari den Alberto Catalán-ek saioa mintzaldi labur batekin hasi du. Gaur Osoko bilkuren Aretoa hartu duten 60 ikasle baino gehiagori zuzenduta, Alberto Catalán-ek baieztatu du “gazteentzat eta herritar guztientzat interesgarriak diren bi gairen inguruan zuen iradokizun eta ideiak eskain diezazkiguzuen deitu zaituztegu”.\nHalaber, ekimen honen bidez “hitz egitera, eztabaidatzera, ezagutzera, besteen iritziak errespetatzera, eragiten diguten gaietan parte hartzera eta gehiengoaren adostasuna piztu duena erabakitzera” ohitzera bultzatu ditu, “gure gizartean beharrezko diren trebetasunak baitira”.\nJarraian, eztabaidari eta gai-zerrendako bi gaien inguruan planteatutako ebazpen-proposamenen bozketari ekin zaio: “Gazteen erantzukizuna eta dibertsioa” eta “Langabezia eta krisia”.\nGazteen aisialdiari dagokionez, Ainhoa Zabalzak, B.H.I. Eunateren bozeramaileak, “autogestioaren” alde egin du gazteentzako erakargarriak diren jarduera gabeziari aurre egiteko modu gisa, izan ere, gazteek ez dituzte “udal lokalak haien aisialdirako beharrak betetzeko leku gisa ikusten”. Programazio publikoaren determinismo eta gabezien aurrean, “euskararen presentzia posiblea den gaztetxeetako kooperatibismoaren, borondatezko lanaren eta talde lanaren alde egiten dugu”. Horregatik guztiagatik, gazteei “lokal publikoak eta haiek kudeatzeko laguntzak ematea” eskatzen dute.\nMaría Garcíak (Ibaialde B.H.I.) onartu du “gure gurasoek baino askatasun eta disfrutatzeko aukera gehiago ditugu, baina horrek ez du esan nahi ongi baliatzen ditugunik. Denbora izan badugu, baina biltzeko egokiak diren espazioak eta gure gustuetara egokitutako programazio eskuragarria falta ditugu. Dibertsio osasungarri baten aldeko apustua egiten dugu, alegia, alkoholaren eta drogen kontsumo arduragabetik urrun dagoena, bai eta teknologia berrien erabilera kaltegarritik urrun ere, cyber-jazarpena dagoeneko arazo larria baita eta, aurrekoak bezala, informazioa eta prebentzioa behar baititu”.\nPablo Baquedanok (Santa Luisa de Marillac) “atseden aktibora eta garapen pertsonalera” bideratutako aisialdia eskatu du, hau da, “teknologien gehiegizko erabileratik eta sustantzia estupefazientetatik urrun dagoen aisialdira; izan ere, horiek, internetak eta alkoholak bezala, helduak ere salbu ez dauden errealitate suntsitzaile bat osatzen dute. Horregatik, aisialdirako dugun denbora era sortzaile eta osasungarrian erabiltzeko, biltzeko espazioak, diru-laguntzak eta elkarlana saritzen duen boluntario txartel bat eskatzen dugu”.\nLeyre Jiménezek (Hijas de Jesús) “eskolako etxerako lanak pilatzeak denbora libre falta eta estresa eragitea” deitoratu du eta “drogak maiz kontsumitzeak eta sare sozialei denbora gehiegi eskaintzeak sortutako jarduera arriskutsu eta bandalikoak” gaitzetsi ditu. Joera horiei aurre egiteko eta aisialdirako ohitura txarrak zuzentze aldera, “kirol eta kultur ekintza gehiago antolatzeaz gain, kontzientziazio kanpainak egitea” proposatu du.\nCarmen Díezek (Miravalles-El Redín) batzuentzat gazte izate hutsak “errebeldia” eta “oharkabetasuna” dakarrela esan du eta, ildo horretan, kontsumismotik, mugarik gabeko alkoholetik eta komunikabideek eta iragarkiek inposatutako modetatik urrun” dagoen aisialdi baten alde agertu da. “Gaztea izatea ez da jarritako mugak gainditzea, ideal handien eta etorkizunerako proiektuen garaia da, horregatik, komenigarria da gazteentzako jarduera solidarioak eta borondatezko jarduerak bultzatzea, kirol eta kultur ohiturak bultzatzea eta horretarako lokal berezituak egotea”.\nMaite Escobések (Elortzibar B.H.I.) dibertsioaren esparruan aplikatutako “joera suntsitzaileak” irrigarri jarri ditu. Izan ere, badirudi “dirurik gabe ongi pasatzeko aukerarik ez dagoela. Ohikotasunetik ihes egiteko espazio publikoak, teknologia berriekiko menpekotasun gutxiago, betebehar akademiko gutxiago eta prezio eskuragarriagoak behar dira. Hau da, errespetuzko aisialdi osasungarriari dagokionez, kirol eta entretenimendu gehiago; hori, baina, gazteen beraien konpromisorik gabe lortzeko zaila da”.\nParte-hartzeak bukatutakoan, ebazpen-proposamenak bozkatzeari ekin zaio. Bozketaren emaitza, dibertsio osasungarriaren aldekoa (53 boto alde, 4 kontra eta 8 abstentzio), Parlamentuko Mahaiaren idazkarietako batek adierazi du.\nBigarren eztabaida gaiari dagokionez, alegia, langabezia eta krisiaren eragina, Maider Orozek (Eunate B.H.I.) “krisiak, langabeziak eta murrizketek” haien bizitzan duten eragina azpimarratu du, izan ere, “etxeko eta ikastetxeetako giroa ez da ona, azken horietan hezkuntzaren kalitatea jaitsi baita. % 27,2ko langabezia tasa dago, egoera oso larria da, gauzak okerragora doaz. Diru-laguntza gehiago behar dira,bai eta kalitateko janaria ziurtatzeko laguntzak ere. Gainera, diru-sarrerarik ez dutelako prestakuntza nahikorik jaso ezin duten ikasleei eskolaz kanpoko laguntza ematea beharrezkoa da”.\nSalvador Errok (Ibaialde B.H.I.) bere klasean hamaika nazionalitatetako gelakideak daudela esan du eta aitortu du “krisiak zuzenean eragiten diela, bai hezkuntzaren kalitatearen jaitsierarengatik eta baliabide faltagatik, bai gure gurasoak pairatzen ari diren langabeziagatik. Denboran atzera egin dugu, orain familia dirudunetako ikasleek soilik ordaindu ahal izango dituzte goi-mailako ikasketak. Krisiak gutxiengo ahaldunaren eta geroz eta txiroagoa den gehiengoaren arteko aldeak nabarmenagoak egiten ditu. Ongizatearen estatua eskaini ordez, negozioak ixten dira, osasuna eta menpekotasuna pribatizatzen dira, hipoteka ordaintzeko modurik ez duen jendea kaleratzen da … Zein da gure etorkizuna? Hau guztia bidegabea da. Erakutsi erakundeetan konfiantza izan daitekeela”.\nEstíbaliz Nuinek (Santa Luisa de Marillac) “baliabide ekonomikorik gabeko pertsona eta familien tragedia leunduko duten epe laburrerako neurriak eta historian zehar zailtasun handiz sortutako enplegua suntsitzen duen lan-sistema berregituratuko duten epe luzerako neurriak” eskatu ditu. Neurri irudimentsuen bidez inbertsio publikoa sustatu beharko litzateke, bai eta ikerkuntza eta garapenarekin, eta are Espainia barruan eta nazioartean merkatu berriak bilatu ere”.\nMaría Mercedes Sagüések (Hijas de Jesús) “prestakuntza akademiko ona duten gazteen heren batek lanik ez duela edo gaizki ordaindutako lana duela” ikusten duen belaunaldi batek izango duen etorkizuna nolakoa izango den galdetu dio bere buruari. “Bekei dagokienez egindako murrizketak eta familien diru eskasiak dagoeneko mugan dagoen egoera are gehiago kaltetzen du. Hezkuntza sistema zaharkitua geratu da. Horrek guztiak, herritarren oinarrizko eskubideak ez betetzea dakar. Diru beltza eta ustelkeria kontrolatu, errentaren araberako murrizketak aplikatu eta energia berrietan inbertitu beharko litzateke, eta beharrezkoak ez diren eraikinak saihestu, adibidez, Navarra Arena pabilioia”.\nJoaquín Díazek (Miravalles-El Redín) bere ustez krisia eragin duten arrazoiak aipatu ditu, besteak beste, “higiezinen burbuila, egituraren desoreka, ezkutuko ekonomia eta zergak saihestea. Eragile horiek guztiak ia % 57koa den gazteen langabezia tasa baten atzean daude. Hori dela-eta, joera hori zuzentzeko, hezkuntza sistema dual bat proposatzen dugu, alemanaren antzekoa, ikasketak lanarekin konbinatzen dituena, bereziki LHn.\nAurrekoen ildo berean, Ibon Armendárizek (Elortzibar B.H.I.) baieztatu duenez, “kasu askotan haien aukeren gainetik bizi zen pertsonaz osatutako gizarte aberats batetik gure kaleetan behartasun gorria ikustera igaro gara. Ekonomia geldirik dago. Pezetara bueltatzea, BEZa murriztea, politiko ustelak ordezkatzea, dirua zuritzeagatiko zigorrak handitzea, beharrezkoak ez diren proiektuetan ez inbertitzea eta lan egiteko ikasketak utzi zituzten horiei ikasgeletara bueltatzea erraztea proposatzen dugu”.\nMintzaldiak bukatutakoan, ebazpen-proposamenak bozkatzeari ekin zaio. Bozketaren emaitza, kasu guztietan krisiaren eta langabeziaren ondorioak leuntzera zuzenduriko neurriak hartzearen aldekoa (54 boto alde, 8 kontra eta 2 abstentzio), Parlamentuko Mahaiaren idazkarietako batek adierazi du.\nJarraian, lehendakariak “ikasleak eta irakasleak” saioaren emaitzarengatik zoriondu ditu, bai eta “egindako lan bikainagatik ere, izan ere, taldean esfortzuaren isla izateaz gain, ikastetxeen inplikazio eta konpromisoaren isla ere bada. Gainera, bozeramaileak berariaz zoriondu ditu oholtzan erakutsitako “trebetasunengatik, errespetuzko tonu eraikitzailea erakutsi baituzue”. Azkenik, saioa amaitu du.\n“Ziur nago parlamentariek hemen esandakoa oso kontuan hartuko dutela, ez baitugu ahaztu behar erakunde honen xedeetako bat herritarren arazoak eta kezkak ezagutzea eta haiekin harremanetan egotea dela, bai eta, zuek bezala, oraindik bozkatu ezin duzuen arren, ukitzen zaituzteten horri buruz esateko asko duzuen horienak ezagutzea ere”, amaitu du lehendakariak.\nHona hemen XVII. Eskolarteko Osoko Bilkuran parte hartuko duten ikastetxeen zerrenda (hamarna minutuz): B.H.I. Eunate (Iruña), B.H.I. Ibaialde (Burlata), B.H.I. Elortzibar (Noain), Santa Maria Luisa de Marillac ikastetxea (Barañain), Hijas de Jesús ikastetxea (Iruña) eta Miravalles-El Redin ikastetxea (Iruña). Informazio gehiago nahi izanez gero, jo Parlamentu webguneko esteka honetara. Jardueren Oroit-idazkiak


Higadura baten kronika | Politika | Berria\nGernikako Estatutuak 40 urte. Autogobernuaren galera\nJaso ez diren eskumenak, urratzen direnak, politika publiko osoak egiteko gaitasunik ez dutenak... Espainiako erakundeek bide ugari baliatu dituzte lau hamarkadatan zehar autogobernua ahultzeko. «Berme» falta eta harremanen desoreka nabari dute adituek.\nEstatutuaren 10. eta 23. artikuluen artean daude jasota Euskal Autonomia Erkidegoari dagozkion eskumenak. BERRIA Tamaina handiagoan ikusi\nGernikako Estatutua 1979ko urriaren 25ean onartu zen, erreferendum bidez. Espainiako Estatuak eskumen sorta bat aitortu zien euskal erakundeei, baina, harrezkero, Euskal Autonomia Erkidegoaren autogobernu maila higatuz joan da, hainbat bideren eta teknikaren bitartez; LOAPAtik Mariano Rajoyren agintaldiko dekretuetara, Auzitegi Konstituzionalaren laguntzaz.\nLOAPA: LEHEN MUGAK\nProzesu Autonomikoaren Harmonizazioko Espainiako Lege Organikoa —LOAPA, gaztelaniazko akronimoan— izan zen autogobernuak izango zituen mugen lehen adierazpidea. Arau horrek ezarri zuen erkidego guztiek modu progresiboan jasoko zituztela eskumenak, nork bere ahalmenaren arabera, denak berdindu arte. EAJk eta CiUk Auzitegi Konstituzionalera jo zuten, eta magistratuek hainbat artikulu baliogabetu zituzten, baina, gerora, esan izan da LOAPAren «espirituak» zuzendu izan duela Espainiako erakundeen jarduera.\n«LOAPA onartu zen autonomien prozesua ordenatzeko, Espainiako Gobernuak beharrezko botereak izan zitzan autonomien estatua zuzentzeko eta esku hartzeko», dio Iñaki Lasagabaster Euskal Herriko Unibertsitateko Administrazio Zuzenbideko katedradunak: «Prozesua borondate printzipioaren arabera gidatu beharrean —alegia, erkidego bakoitzak nahi dituen eskumenak hartu beharrean—, estatuak esku hartu zuen prozesua kontrolatzeko». Zer esanahi izan zuen lege horrek euskal autonomiarekiko, alor politikoan nahiz administratiboan? Lasagabasterren arabera, neurri horrek «mugatu» egin zuen euskal erakundeen «ekimen gaitasuna», eta estatuak «ahaztu» egin zuen «bi erkidego mota» zeudela: «Hori islatu zen erkidegoen eskumenen kontrolean, estatuaren etengabeko zelatatzean, Auzitegi Konstituzionalaren jurisprudentzia birzentralizatzaile batean, eta abar».\nEAEri dagozkion eskumenak eskualdatzeko prozesua ere gatazkatsua izan da hamarkadotan, eta, datuek frogatzen dutenez, koiuntura politikoaren eta unean uneko gobernuen beharren araberakoa izan da prozesu hori. Konpetentzia gehienak Jaurlaritza martxan jarri osteko lehen urteetan jaso zituen, baina, 1999tik 2009ra, Jaurlaritzan EAJren eta PSEren arteko bazkidetzarik egon ez zen urteetan, ez zuten eskumen bat ere eskualdatu. 2009tik 2011ra, sozialisten esku egon ziren Eusko Jaurlaritza eta Espainiako Gobernua, eta hamasei eskualdatze gauzatu ziren epe horretan. 2011tik aurrera, Mariano Rajoy (PP) gobernuburu izandako zazpi urteetan —lehen lauak gehiengo absolutuarekin—, ez zen eskumenik eskualdatu, eta Pedro Sanchezen gehiengo ahulak bide eman dio Jaurlaritzak harekin negoziatzea falta diren eskumen gehienak eskualdatzeko egutegi bati.\nHori bera beste hitz batzuekin azaldu du Maite Zelaia EHUko Konstituzio Zuzenbideko irakasleak: «[Eskumenak] orokorrean truke politikorako estrategia gisa erabiltzen dira». Horren atzean dagoen azalpena hau da: «Estatuaren eta autonomia erkidegoaren arteko harremana ez denez parekoen artekoa, estatuak politikagintzan sortzen zaizkion beharrizanen arabera kudea ditzakeen baliabideak dira eskumenak».\nSanchez iazko ekainean heldu zen gobernura, baina bozek baldintzatu egin dute agindutako eskumenak eskualdatzea; ezarritako egutegitik bi eskumen baino ez dituzte eskualdatu, eta egutegi horrek ez ditu eskualdatze guztiak jasotzen, kanpoan utzi baitzituzten Gizarte Segurantzaren erregimen ekonomikoaren arloko bi konpetentzia. Hortaz, estatutua onartu eta lau hamarkadara, testuan jasotako 35 eskumen falta izango dira oraindik betetzeko.\nAntzerako bilakaera izan du Nafarroaren autogobernuak. Foru Hobekuntzaren Legea indarrean sartu eta lehen urteetan, Nafarroako Gobernuak legez dagozkion eskumen ugari jaso zituen, baina, 2001etik, ez dute falta diren 25etatik bat ere eskualdatu. 40 urteotan emandakoak eta emateke daudenak aintzat hartuta, Jaurlaritzari dagozkion lau eskumenetik bat jasotzea falta zaio, eta Nafarroako Gobernuari, hirutik bat.\nERABAKIMEN «MUGATUA», JAURLARITZAREN ARABERA\nBesterik da zein den euskal erakundeen erabakitze ahalmena jada bere esku dauden eskumenetan. Eusko Legebiltzarreko Autogobernu Lantaldeak eskatuta, Jaurlaritzak txosten bat egin zuen 2017an, «Euskal Autonomia Erkidegoko erakundeen eskumenen benetako irismenari buruzkoa». Jaurlaritzak atalka egin zuen kudeatzen dituen eskumenen ebaluazioa, eta politika publikoak ezartzeko dituen mugen azterketa, aintzat hartuta lan harremanak, babes sozialerako sistema, finantza publikoak nahiz pribatuak, ogasuna, lehen sektorea, energia araubidea, hezkuntza, hizkuntza, parte hartze politikak eta justizia sistema. Atal horietan sarrien aipatzen den ondorioa da EAEko instituzio publikoek ezin dutela «guztiz» erabaki esparru horietako politika publikoa, ordenamendu juridikoak «ahalmen mugatua» ematen dielako. «Kontuan hartu behar da EAE ez dela ente publiko subirano bat, baizik eta erakunde publiko bat; zehazki, autonomia politikoko kuota jakin batzuk dituen lurralde erakunde publiko bat», dio Jaurlaritzak txostenean.\nAtalka, berriz, adierazgarriak dira Jaurlaritzak atal jakin batzuetan egiten dituen ebaluazioaren pasarte batzuk. Finantza pribatuen alorrean, esaterako, gobernuak aitortu zuen bankuen, aurrezki kutxen, kutxa kooperatiben eta aseguruen eremuetan «oso konplexua» dela, «ezinezkoa ez bada», politika publiko «propio eta bereizi bat» garatzea, Espainiako eta nazioarteko ordenamendu ekonomikoez gain, zuzenbide zibila eta merkataritza zuzenbidea ere jokoan sartzen direlako. Energiaren araubideaz, berriz, Iñigo Urkullu buru duen gobernuak ondorioztatu zuen estatuak finkatzen dituela gai horren gaineko politika publikoaren «elementu garrantzitsu ia gehienak, bai bere oinarrietan, bai ekonomia politikaren neurri berezietan».\nHalere, hezkuntzari buruzko atalean atera zituen Jaurlaritzak ondorio gordinenak. Agirian, errepasoa egin zion Arabako, Bizkaiko eta Gipuzkoako erakundeek azken mende eta erdian hezkuntzaren arloan izandako ahalmenari, Gernikako Estatutuaren 16. artikuluan jasotzeraino, errepaso horrek «agerian» uzten zuelakoan «irakaskuntzak lotura duela Euskadiko foru araubidearen berezitasunarekin». Hortaz, Jaurlaritzak uste du aldagai horiek eskatzen dutela «estatuaren eskumenaren erabilera bereziki murriztailea izatea», eta, beraz, Jaurlaritzak «erabaki eremu propio eta eraginkorra» duela, «bateraezina erabat 8/2013 Lege Organikoan (LOMCE) hezkuntza sistemaren muineko alderdi askori egiten zaien definizioarekin, EAEko esku hartzea oso mugatua geratzen baita hor; subsidiarioa eta aipamenezkoa da ia».\nEUROPAK ZER ERAGIN?\nEuropako Batasunaren integrazio prozesuak eta haren zuzentarauek EAEko ahalmen arauemailearen higaduran duen eraginari ere aipamena egin zion Jaurlaritzak 2017ko txostenean: «Europar Batasunaren eraginak estatuaren boterea indartu du, autonomia erkidegoen aldean. Horren harira, konstituzio doktrinak Europako Batasunaren zuzenbidearen neutraltasuna aldarrikatzen badu ere, ohartzekoa da de facto estatuak bere gain hartzen duela Europako Batasunaren zuzenbidearen transposizioa egiteko lanaren zatirik handiena».\nZelaiak nabarmendu duenez, estatutuaren arabera autonomia erkidegoarenak diren gaien inguruko erabakiak hartzeko prozesuetan ere «esku hartze nagusia Estatuko ordezkariena da», eta «erkidegoaren interesen defentsa zuzen bat egikaritu ahal izateko mekanismoak urriak» dira.\nEskumena izateaz harago, Espainiako Gobernuak azken urteetan hartutako hainbat neurrik ere eragin zuzena izan dute euskal autogobernuaren mugak estutzean; bereziki Mariano Rajoyren agintaldian gertatu zen hori (2011-2018). Adibide esanguratsuak daude: Jose Luis Rodriguez Zapateroren (PSOE) agintaldian, Espainiako Konstituzioaren 135. artikuluaren erreformak (2011) Espainiako Gobernuari eta erkidegoetakoei galarazi zien egiturazko defizita izatea, zor publikoa mugatzeaz gain.\nHorrela, orain Madril da erkidegoei defizit muga eta zor helburuak ezartzen dizkiena, horiek ez betez gero zigorrak zehazteaz aparte. Sektore publikoan esku hartu zuen gero Madrilek (2012), erkidegoei eta tokiko administrazioei kontratazio publikoak egiteko ahamena mugatuta. Urte berean, osasun arloan Rajoyren gobernuak hartutako neurriek de facto kendu zioten Jaurlaritzari alor horretan dagozkion eskumenak garatzeko aukera, eta 2013an LOMCE legea onartu zuten, hezkuntzaren esparruan Jaurlaritzaren gaitasuna urritu zuen araua.\nIñigo Urrutia EHUko irakasleak eta Zelai Nikolas legelariak laburbildu zituzten prozesu horren ondorioak, Basque Nationhood: Towards a Democratic Scenario (Euskal naziotasuna: jokaleku demokratiko baterantz, 2016) liburuan: «Aldebakarreko birzentralizazioak apurtu egin du Euskal Autonomia Erkidegoaren sorrerari bide eman zion adostasun estatutarioa, eta Euskal Herriari eragotzi egiten dio autogobernu erakundeek emandako tresnak eta botereak erabat erabiltzea. Ondorioz, autogobernu gaitasuna ahuldu egin da».\nBirzentralizazio prozesu hori 2000. urtetik aurrera egin da nabarmenago, eta «Auzitegi Konstituzionalarekin batera» gauzatu da, Lasagabasterren hitzetan: «Erkidegoetako parlamentuak erdeinatzen dira». Harago doa: «Espainiako Estatua eta bere buruzagi klasea erreakzionarioak dira; inperio pentsamoldea dute, baina porrot egindako inperioarena».\nIzan ere, Espainiako Gobernuaren eskumen urraketa horiek ezinbesteko bazkide izan dute Espainiako Auzitegi Konstituzionala: batetik, gobernuak hara eraman dituelako Hego Euskal Herriko zenbait lege; bestetik, Madrilen zenbait neurri, erkidegoen eskumenetan sartu arren, ontzat jo dituelako konstituzionalak. 1980tik 2018ra bitartean Eusko Jaurlaritzak Auzitegi Konstituzionalean aurkeztutako helegiteak edo eskumen gatazkak 127 izan dira; Espainiako Gobernuak Euskal Autonomia Erkidegoko arauen aurka jarritakoak, berriz, 56. Espainiako Auzitegi Konstituzionaleko iturriek BERRIAri azaldu diote gatazka gehienak 1980ko hamarkadakoak direla, eskumenak jasotzen eta gauzatzen hasi ziren urteetakoak. Datuotan ez dituzte bereizi zenbat epai eman diren baten eta bestearen alde, gehienak partzialki onartu dituztelako magistratuek, artikulu batzuk baliogabetuta —artikuluen esangura ere aldakorra da, kasuan-kasuan—.\nNafarroan, askoz urriagoa da gatazka: bi aldiz jo du Espainiako Gobernuaren arauen aurka, eta Espainiakoak seitan Nafarroakoen kontra.\nHortaz, Auzitegi Konstituzionala ez da autogobernuaren «berme», Lasagabasterren hitzetan: «Eskumenak eta horien garapena bermatu nahi badira, lehenbizi mentalitatea aldatu behar da. Ezin da etengabe baldintzatu eskumen propioen garapena». Hortaz, uste du «egiturazko» irtenbide bat litzatekeela «desadostasunak konpontzeko mekanismo parekide bat» osatzea; «eta guretzat bereziak diren arloetan beto eskubidea izatea estatuaren erabakien aurrean».\nHorren funtsean dago «gure identitate politikoarekiko errespetu falta eta aitortzarik eza», Lasagabasterren iritziz: «Botere zentrala guztiaren jabe sentitzen da, eta hala jarduten du». Zelaiaren iritziz, berriz, LOAPAk, lege birzentralizatzaileek eta abarrek «Konstituzioaren estatuaren antolaketa lurraldetarrari buruzko tituluaren eta, orokorrean, autonomia politikoaren interpretazio hertsi bati» erantzuten diote: «Finean, estatua barnera begirako eskumenen kudeaketan lehentasuna duen aktore politikoa baita beste aktore politikoekin —autonomia erkidegoekin— alderatuta».


Ikastetxeko patioa zabaldu - Soraluze - Plaentxia.eus\nKejak eta eskarixak\nIkastetxeko patioa zabaldu\nPlaentxia.eus 2021-10-23 14:29\nIkastetxeko patioa itxi eta kamarak ezartzeko erabakia dela eta, hiru gurasok ondorengo gutuna idatzi diote alkateari:\nBadira aste batzuk Herri Eskola gaineko parkea erabiltzen hasi garena, gune egokia baita haurrekin egoteko eta hauek aske ibil daitezen bestelako arriskurik gabe. Urriaren 20an, bertara gindoazela atea itxita aurkitu genuen, nahiz eta bertan dagoen kartelak 20:00ak arte zabalik behar lukeela esan.\nUdaltzainei deitu eta alkatearen erabakiz parkea itxita egongo zela esan ziguten. Hurrengo deia alkateari. Honen erantzunaren arabera, “bandalismo” arazoak tarteko eta 50000€-ko inbertsioa egin denez bertan, parkea itxita mantenduko da harik eta bertan zaintza kamerak instalatzen diren arte.\nTelefono dei berean bi auzi; i) kamerak instalatzea adin txikikoek erabiliko duten gune batean eta ii) bien bitartean gazte-haurren aisialdirako gune eder bat alkatearen aginduz itxita mantentzea.\nI) Gune horretan kamerak jartzea Eskola Kontseiluaren erabakia izan da. Bozkatutakoaren arabera, eskola orduetan kamera horiek itzalita egongo dira eta ordu horietatik kanpo piztuta. Nor da Eskola Kontseilua herritar guztiona den gune batetan kamerak jarri edo ez erabakitzeko?\nII) Herrian egiten diren inbertsioak erabiltzeko dira eta ez eskaparate batean giltzapean edukitzeko. Alkatearen erabaki pertsonala izan da, hezkuntza edota haur eta gazte batzordeetatik kanpokoa. Noiz arte jarraituko du itxita?\nHau guztia kontutan hartuta hurrengo eskakizunak helarazi nahi dizkiogu alkateari:\n- Herri Eskola gaineko gunea zabaltzea eta “gazteen parte hartze prozesuaren ondorioei” kasu eginaz, egun daukan ordutegia handitzea.\n- Zaintza kamerak instalatzearen erabakia atzera botatzea. Erabaki hori herritar guztion artean hartzeko eta ez Eskola Kontseiluak.\n- Kamerak ezartzea ez da “bandalismoarekin” amaitzeko bidea. Horretarako lanketa pedagogiko sakonago bat egiteko prozesua zabaltzea.\nBesterik gabe adeitasunez.\nAnder Elizburu Oregi; Cris Jacas Mateu; Izaro Gerrikagoitia Sarasua


gurasoentzako eskolak | Labayru Fundazioa\nTag: gurasoentzako eskolak\nEskola-umeen gurasoentzako eskolak\nArgitaratze data: 2019-02-05 Kategoria: Barriak, Hizkuntza\nEuskerea ikastea prozesu bat da eta bizitzako aldi bakotxak beharrizan batzuk dakarz. Labayru Fundazioak emoten dituan eskoletan era askotako ikasleak dagoz, bakotxaren helburuaren arabera.\nHolako kasua da seme-alabak euskeraz ikastera bialtzen daben gurasoena. Umeei laguntzeko eta euren ikasketa-prozesua ondotik jarraitzeko premineak eraginda, berbaz ahozko komunikazinoa lantzeko ikastaroa jarri da martxan hemendik eta ikasturte amaierara Begoñazpi ikastolako gurasoen artean.\nTalde bi eratu barri dira, eta baliteke gehiago sortzea esperientziaren arabera.\nDana dala, ekimen hau ez da barria gure artean, Iparragirre ikastolan aspalditik dagoz guraso-taldeentzako eskolak, euren beharretara egokituta.


Garai batean ospetsuak izan zirenak denboraren poderioz apaldu ziren, eta horixe da Donibane Lohizuneko eta Ziburuko ihauteriarekin gertatu zena. Handiak eta sona handikoak izandakoak urrituz eta apalduz joan ziren ia desagertu arte. Baina azken hamarkadetan ihauteria lantzen eta bultzatzen aritu den lagun batzordeari esker, berritu eta indartu egin da, eta egun, Lapurdiko kostaldeko ihauteririk famatuena dela erraiten ahal dugu.\nBeste behin ere, Donibane Lohizune eta Ziburuko Inauteriak jai giroz eta kolorez beteko ditu herriko kaleak. Inauteriak hiru zutabe handi ditu: Hartzaren Eguna, Sorgin Gaua eta Zanpantzar Eguna. Horrela, larunbat goizean, lurraren eta biziaren urteroko arrapiztea sinbolizatzen duen hartzaren etorrera irudikatzen da Donibanen, Ziburuko enparantzan bukatzeko. Hartza, zirtzilak, sorginak eta hartz eramailea ibiliko dira protagonisten inguruan. Bestetik, Sorgin gaua Ziburuko kaleak alaituko ditu. Desfilean, denetarik izango da: konpartsa, sorginez jantziriko tropa, zirtzilak, hartza, hartz eramailea eta gainontzekoak. Sorginek sorgin-dantzari ekiten diote bizpahiru tokitan eta ondoren denak fandango, arin-arin, mutxiko eta zortzikoetan aritzen dira\nEta Inauteri jaia bukatutzat emateko Zanpantzar Eguna ospatuko da. Ziburutik atera eta Ziburu eta Donibaneren arteko zubia igaro ondoren, ihaute-konpartsa Donibaneko kaleetan barrena sartzen da herriko plazan bukatzeko. Plazara iritsita, epaileak Zanpantzarren kontrako kargu guztiak irakurriko ditu. Bekatu horien guztien erruduntzat jo ondoren, sutara kondenatu eta erreko dute.


Leintz eskola kirolak online bidezko 3x3 saskibaloi txapelketa antolatu du astebururako - Debagoiena - Goiena.eus\nLeintz eskola kirolak online bidezko 3x3 saskibaloi txapelketa antolatu du astebururako\nMaialen Regueiro 2020-05-06 17:50\nLEKeko ordezkari Susana Santor 3x3ko on-line torneoaren adibide bat ematen, etxean jaurtiketa egiteko gertu..\nLeintz eskola kirolak hainbat ekintza antolatu ditu maiatzean eta lehena asteburu honetan izango da: Online bidez egingo den 3x3 saskibaloi txapelketa. Dagoeneko gainera, 43 pertsonek eman dute izena eta datozen egunetan jasoko dute parte hartzeko informazioa. Horrez gain, Leintz eskola kiroleko koordinatzaileek erronka jolasak osatzen jarraitzen dute.\nLeintz eskola kirolak etxean egiteko jolas, ariketa eta proposamenen bilduma osatzen dihardu astetik astera eta dagoeneko seigarren astekoa prest dauka. Izan ere, bilduma hau egitearen helburua da, egoera honen aurrean ohitura osasuntsuak eta bizi kalitatea hoberen mantentzea eta jarduera fisikoa egitea eta aktibo mantentzea.\nLeintz eskola kirolak bide batez gogora ekarri du, martxan jarraitzen duela abian jarritako zozketak. Dagoeneko 3o bideo jaso dituzte eta maiatza amaieran egingo dute zozketa. Horregatik herritarrak animatu dituzte bideo laburra grabatzera eta zozketan parte hartzera.


Mutiloa-Ormaiztegi Bide Berdea - Turismoa Euskadin\n: Mutiloa-Ormaiztegi Bide Berdea\nHasiera: Mutiloa Amaiera: Ormaiztegi\nMutiloa-Ormaiztegi Bide Berdearen hasieran Mutiloako meatze-esparruaren ustiategi zaharrak ikusiko ditugu, Aizpuru mendi-hegalean. Beherago, Monastegizar baserriaren ondo-ondoan meatzarien garaiko hondar gehiago aurkituko ditugu: hondakindegia, ur eta mea biltegia eta garbitegia. Asfaltozko pistatik Mutiloatik datorren auzo-errepideraino joan eta bidegurutzera batera helduko gara; kotxetegiaren eta oinezkoen gaineko pasagunearen hondarrekin egingo dugu topo.\nIbilbidearen zati honetan Izturi mendiaren hego hegala izango dugu bidaide. Ingurunea ederra da zinez. Hurrengo interesgunea Lierniko mendixka izango da; bertatik bista ikusgarriez gozatu eta Aizkorri-Aratz Parke Naturala ikustatuko dugu. Lierni auzoko atsedenlekuan geldialdia egin dezakegu, indarberritzeko. Handik metro gutxira, Lierniko zubia zeharkatu eta Mugata mendiaren ezkerraldetik behera egingo dugu. Orografia menditsua da oso.\nAurrerago Estanda harana eta Ormaiztegiko bi trenbide biaduktuak ikusiko ditugu. Bide Berdea bi adarretan banatzen da: eskuinekoa antzinako meatze baten ahoaren aurre-aurrean amaitzen da, eta ezkerrekoa, aldiz, Ormaiztegiraino igotzen den asfaltozko bidean. Gure ibilbidea osatzeko, Aizpeako meategiak bisitatuko ditugu, Zerainen. Udalerri horren historiak lotura hertsia du burdin eta meatzaritzarekin. Aizpitta Interpretazio Zentroa, "Ingelesen Etxea" izenaz ezaguna den eraikinean, dugu Burdinaren Mendiaren (Monumentu Multzo izendatu zuten) erdigune. Hiru kiskalketa labe handi eta Polborina deritzon meazuloa ere nabarmendu behar dira.


Diglosiaren oinazea euskal literaturan — Eibar.ORG | Eibarko peoria\nHemen zaude: Hasiera / Blogak / Markos Zapiain / Diglosiaren oinazea euskal literaturan\nDiglosiaren oinazea euskal literaturan\nMarkos Zapiain 2010/07/15 13:37\nEuskal literaturaren handitasunetako bat da bere bitartez gure hizkuntzaren kinka larriaz mozorro barik eta bere gordinkeria osoan jabe zaitezkeela.\nEsaterako, gure garaiko Euskal Herriko hizkuntza-egoeraren diagnostikorik zehatzenetarikoa duzu Alberto Barandiaranen "Ekaitz" ipuina, "Mundu txikia" liburuan jasoa.\nEkaitzi ez zaio euskara gustatzen. Bere aitak euskaraz ikasi egin du, eta semeari euskaraz mintzo zaio, baina Ekaitzek sumatzen du aitaren ahalegina eta nahiago du gaztelaniaz hitz egin diezaion, aita lasaiago baitabil gaztelaniaz eta beren arteko harremanak hobera egiten du, errazkiago loratzen zaie irria.\nEuskaldunaz eta are euskal hiritarraz egin daitekeen definizioetako bat, gaur egun: euskara dela eta, aldez edo moldez sufritzen duena. Askori zaila egiten zaio ikastea eta erabiltzea, benetan nahi izan arren; darabilgunok, berriz, badakigu zer den menpekotasun diglosikoak dakarren amorrua eta ahulezia. Euskaraz jakin ez eta ikasi nahi ez dutenek ere izaten dute beren ezinegona, zenbaitetan entzun behar izaten baitute hizkera atorrante hori, uxatzeko eginahal ororen despit.\nDurangoko Azokarako argitaratu eta jaramonik egin ez zaion liburuetako bat Ramon Saizarbitoriaren azkena duzu, "Eta orain ama ere erdaraz" ("enbolike" argitaletxea).\nSaizarbitoriak oraingoan bete-betean heldu dio bere aurreko liburuetan zeharka aipaturiko auzi bati: gatazka psikolinguistikoa gurean. Daniel Zabalegik eta Benitok, bai "Hanbre"koak eta bai Floraren aitak, nozitu zuten zer edo zer.\n"Eta orain ama ere erdaraz" hau liburu elebidun petoa duzu, erdi bana baitator espainolez eta euskaraz, arazoa nabarituz.\nHaria: hogeita hamabost bat urteko euskaldun batek psikoanalista batengana jo behar izan du, duela bi urtez geroztik herra eta gorroto sakona sentitzen baitu espainolez entzutean. Baina gainera orain ama ere gaztelaniaz hasi zaio eta aldi berean sexu arazoak. Latza zaio pazienteari amaren aldaketa. Irudika ezazu "Labartzari agur"eko Antton Ihartzegarai bere arreba Ixaskun supituki espainolez hasiko balitzaio: antzeko zerbait. Amari erdaraz entzutean, Saizarbitoriaren pazientearen barruko ahots batek "vete a tomar por culo, puta guarra" eta gisakoak botatzen ditu.\nLiburuaren gaztelaniazko erdia psikoanalistak idatzirikoa da. Honek Freuden kasu ospetsuenak (funtsean Dora, otsoen gizona, arratoien gizona, Schreber presidentea eta Hans txikia) eredutzat hartuta idatziko du. Freuden estiloa parodiatu egin du Saizarbitoriak eta oso barregarria da emaitza, oinarri tragikoa gorabehera.\nEuskarazko zatia berriz pazienteak berak eibar.org-eko bere blogean idatzia da, hain zuzen bere tratamenduaren berri emateko sorturiko bloga. Amaren aurkakoak bezain bortitzak izango dira psikoanalistaren aurkako irainak.\nPsikoanalistaren eta pazientearen ikuspuntuak egitate beren aurrean zeharo dira bestalde desberdinak eta kontraste hori ere maisuki baliatu du Saizarbitoriak umorea pizte aldera.\nIzan ere, nahiz eta protagonista biak diren zintzoak eta argiak, halaber beren arrazoiak, igartzen baita, lausoki bada ere, psikoanalistari, nolabait esan, ez zaiola larregi axola euskara desagertzea, eta txorakeria galanta iruditzen zaiola zorion pertsonalik txikerrena ere kausa linguistiko baten alde sakrifikatzea; aldiz, pazienteari burutik ez bihotzetik ere ez zaio pasako bere hizkuntzaren iraupenaren alde egiteari uztea, eta faltsutzat joko du euskararik gabeko poza Euskal Herrian.\nauzofikzioaren kontzeptuak bide berri aberats ugari zabaltzen dizkio euskal literaturari; auzofikzioa, benetan polita; zorionak etxaniz\nASier Etxaniz dio:\nHau bai benetako euskal literatura. Auto fikzioa edo boladan omen dagoen dena delakoaren aurrean, hau da gure benetako fikzioa. Auzofikzioa?


Larunbat honetan, 3D party solidarioa Errenteriako Don Bosco Institutuan • ZUZEU\nNoiz eta non: Ekainak 7, larunbata (10:00-18:30) – Don Bosco GLHBI (Errenteria).\nAntolatzaileak: Errenteriako Don Bosco GLHBI, GAZE Programa eta Gurutze Gorria.\nDatorren larunbatean, ekainaren 7an, Errenteriako Don Bosco Institutura gerturatzen bazarete, ekimen berezi batean parte hartzeko aukera izango duzue. 3D inprimagailuak erabiliz, Robohand egitasmoan oinarritutako low cost esku robotizatuak egingo ditugu (inprimatu eta muntatu), helburu solidario batekin. Gurutze Gorriak, munduko herrialde guztietan ditu ordezkaritzak, eta bertako jendearekin egiten dute lan. Haiek arduratuko dira larunbatean muntatuko ditugun esku horiek -protesi gisa erabil daitezkeenak- behartsuenen artean banatzeaz. Pertsonen kontrako minek eragindako lurraldeetara bideratuko dira esku robotizatu horiek.\n3D Party Solidarioa iragartzeko kartela\nEuskal Herriko maker komunitateari luzatu genion, orain aste batzuk, 3D Party Solidario honetan parte hartzeko gonbidapena, eta oso pozik gaude jasotako erantzunarekin. 30 inprimagailu inguru dira, dagoeneko, ekimenean izena eman dutenak, eta hori asko da! Guinness errekorra, Texasen (AEB) ezarri zuten orain gutxi: 102 inprimagailu aritu omen ziren, aldi berean, piezak inprimatzen.\nParte-hartzaileen artean, enpresak edo elkarteak (Plabs 3D, Tumaker, Arteklab, Bizi 3D, Burutek, Dinitek, Domotek, Hirikilabs, Hirude, RepParts 3D, Undo Prototipos...), heziketa zentroak (Don Bosco GLHBI, Aretxabaleta Lanbide Eskola, Eibarko Armeria Eskola, Irungo Bidasoa GBLHI, Zumarragako UGLE, Orioko Herri Ikastola…) zein partikularrak izango dira; denetik, beraz. Edonola ere, sarrera librea da, eta ekitaldian interesa duen edonor ongietorria izango da Don Boscoko gimnasioan.\n30 inprimagailutik gora espero ditugu 3D Party Solidarioan. Horien jabeei, izen-emate orri bat betetzeko eskatu diegu, eta bertan, izen-abizenak eta kontakturako telefono bat adierazteaz gain, euren 3D inprimagailuari buruzko xehetasunak eman dizkigute: inprimagailu modeloa, zein motako filamentua erabiltzen duten (ABS, PLA…), etab. Inprimagailuarekin datozen lagunei, otordutxo bat eskainiko zaie. Eta noski, materiala ere antolakuntzak jarriko du: filamentua, torlojuak, sokak, erremintak… Plabs 3D enpresak filamentua ipiniko du, eta TKNIKAk finantzatuko ditu erremintak eta torlojuak.\nLau inprimagailuz osatutako taldeak egingo ditugu, eta behin piezak inprimatu ostean, eskuak muntatzeko 3 ‘txoko’ ezberdin atonduko dira. Txoko bakoitza, zeregin zehatz batera/batzuetara zuzenduta egongo da: zulaketa eta hariztaketa; material termoplastikoaren prestaketa; eta materiala, ordezko piezak eta aholkularitza. Aipatutako txoko horietan, GAZEko zein UGLEko ikasleak arituko dira dinamizatzaile lanetan.\nJardunaldia borobiltzeko, arratsaldeko 17:00etan, Don Boscoko ekitaldi aretoan, 2 hitzaldi eskainiko dira (IKUS egitaraua).\n10:00 Ate irekiera eta inprimagailuak prestatzea.\n10:30 Piezak inprimatzen hasi.\n12:00 Eskuen muntaketa lanei ekin.\n15:00 Eskuen muntaketa lanekin jarraitu.\n17:00 Hitzaldiak (ekitaldi aretoan):\nVictor Barahona – Permacultura Aralar > “Hardware librea eta maker mugimendua”.\nGurutze Gorria > “Pertsonen kontrako minek biztanleria zibilarengan duten eragina”.\nInformazio praktikoa; egitaraua, izen-emateak, nola iritsi, planoa, etab.:\n· Don Bosco GLHBI > Carlos Lizarbe: jc.lizarbe@fpdonbosco.com / 943 510450\n· GAZEko Idazkaritza Teknikoa> Leire Cano: gaztekinzale@gmail.com / 943 018395\n3D inprimagailua, 3D inprimagailuak, 3D inprimaketa, 3D party solidarioa, Carlos Lizarbe, Don Bosco, Don Bosco GLHBI, Errenteria, esku robotizatua, esku robotizatuak, Eskua, eskuak, GAZE, GAZE Programa, gurutze gorria, Leire Cano, maker, pertsonen kontrako minak, protesi, protesia, protesiak, Robohand\nFelipe erregeak euskaraz egiten duenean...


Txina 24kV 200A Bushing Insert lantegia eta fabrikatzaileak | Anhuang\nAnhuang espezializatua Kuxinaren txertaketa, kalitate handiko Bushing txertaketa hornitzen dugu. Gure produktuak IEEE386 eta IEC arauekin bat datoz.\n24kV 200A Buxadurak hariak sartzen dituzte buzoiaren putzu unibertsalean, karga integralaren buxaduraren funtzio bera eskaintzeko. Kaxa txertaketak erabiltzeak landa instalazioa eta ordezkapena posible eta eraginkorra egiten du. Kuxinaren txertaketak eta ukondoaren konektoreak karga hausturako konexio guztien funtsezko osagaiak dira. Buxaduraren txertaketak korronte osoko bide patentatua erabiltzen du, korrontearen transferentzia puntu bakarra duena, txertaketaren barruan. Uneko bide-diseinuaren izaera konplexuak errendimendu hobea eta fidagarria eskaintzen du.\nBarruko brotxa batek momentua kontrolatutako instalazio positiboa ahalbidetzen du. Aukerako instalazio momentu erreminta erabiliz, buxaduraren txertaketa buxaduraren putzuan ondo estutu daiteke, buxaduraren putzua nahigabe hausteko beldurrik gabe. Enkutxatuaren adierazlearen eraztun esklusiboak, koskaren lepoko zirkuluaren inferentzian kokatuta dagoenez, karga-hausturaren ukondoa koskaren ezarpenaren ezarpenak kentzen ditu.\nEraztun hori distiratsuak berehalako iritzia ematen du ukondoa txertatzean ondo instalatuta dagoen jakiteko.\nPasabide bakarreko estalkiaren junturak sufre-ondutako kalitate handiko isolamendua eta EPDM erdi-eroankortutako kautxua erabiliz moldatzen dira. Eraginkortasun pareko osagaiarekin lotzen denean, buxadurako txertaketak erabat blindatutako eta urpeko konexioa eskaintzen du karga hausteko funtzionamendurako.\n1. INSULAZIOA: Kalitate handiko peroxidoarekin ondutako EPDM gomazko formulatua, nahastua eta moldatua etxean, eremuan errendimendu koherentea eta fidagarria lortzeko.\n2. LATCH ADIERAZLE ERABAKIA: eraztun horia bizidun moldatuak ukondoa instalatzeko asmakizunak ezabatzen ditu kalitatezko konexioa bermatuz.\n3. ERDI KONDUKTIBOAREN APLIKA: kalitate handiko EPDM kautxuak hildako aurrealdeko babes bat eskaintzen du, lurrak dituztela ziurtatzeko.\n4. HARREMANETARAKO TITULARRA: Kobrezko osagaiak korrontea transferitzen du pistoi-kontaktuetik putzuaren putzuera.\n5. OINARRIZKO OINARRIA: 3/8 "-16 UNC kobrezko hariek kablea ematen dute putzuaren putzuarekin.\n6. HEX BROACH: 5/16 ”hex brotxaketa momentuko erremintarekin instalatzeko modu koherentea ahalbidetzen du.\n7. INGURUKO BEGIA: Hiru erlaitz blindatutako erdi-eroale batean moldatutako lurreko alanbrea lotzeko aurrealdeko segurtasuna mantentzeko.\n8. ARC SNUFFER MUNTAIA: Arku-ablatibo plastikoak arkua itzaltzeko gasa sortzen du karga etenez aldatzeko eragiketetan.\n9. ERDI KONDUKTIBOAREN APLIKA TXERTATZEA: kalitate handiko EPDM kautxuak erresistentzia mekanikoa eta blindaje elektriko uniformea eskaintzen ditu.\n200A 24kV buxadurako txertaketa AH TDT-24/200 24kV 200A\nAurreko: 15kV 200A jario birakaria txertatzeko\nHurrengoa: 15kV 200A buxadurako txertaketa\n15kV 200A isolatutako karga hausturako sastraka ...


Bizkaia Talent-erekin lankidetza\n“Fluido-dinamikako ikerketa proiektu batean talentua erakartzeko Bizkaia Talent-eren kolaborazioa izan dugu. Enpresa txikia izanda, talentua erakartzeko dauzkagun arazoetako bat da ondo prestatutako pertsonak erakartzeko aukera emango digun harreman-sarerik ez izatea. Proiektu interesgarri bat pertsona horiei helarazi ahal izateko gaitasunik ere ez daukagu.Bizkaia Talent-eren kolaborazioak goi-mailako mundu zientifikoan mugitu ahal izateko aukera eman digu eta, nolabait, era honetako proiektu bat abian jartzea lortzeko pertsona egokien talentua erakartzea lortu ahal izateko aukera.\n“Bizkaia Talent-erekin, Massachusetts Institute of Technology (MIT) institutuaren European Career Fair erakundera jo genuen. Oso esperientzia positiboa izan zen eta unibertsitate horretako irakasleekin hitz egiteko aukera izan genuen; irakasleok MIT-en irakasteko moduaren berezitasunak azaldu zizkiguten. Azoka horretan, egiaztatu genuen lehen gauza izan zen Bizkaia Talent-ek Bizkaia eta Euskadirengan interesa duten pertsonak erakartzeko daukan gaitasuna eta oso ondo prestatutako profildun pertsonekin harremanak egiteko aukera eman zigun. Hain zuzen ere, Basque Centre For Applied Mathematics (BCAM) zentroan, BCAM-Baltogar gure ikerketa-lerroaren liderrak izan litezkeen hiruzpalau pertsona identifikatu genituen”.\n“Azkeneko urteotan konturatu gara balio erantsi handiagoko produktuak ekoiztu beharra daukagula, merkatuaren globalizazioaren eraginez, balio erantsi txikiko eta lan-esku intentsiboko produktuak kanpoan ekoizten baitira. Produktu berrien diseinuari ekin diogu eta modelo horiek optimizatzea eta, horrela, errendimendu hobea lortzea ahalbideratuko digun softwarea sortzeko aplikatutako matematikaren laguntza behar duten geometriak lortu beharra daukagu. Ildo horretan, BCAM zentroaren lerroaren apustua da ikerketa-lerro horretan beste enpresa batzuek parte hartzea, azterlan aurreratuak sortzeko, fluido-dinamikako softwarea batez ere, behar ditugun modeloak lortzeko aukera emango diguna”.\nAlejandro Moreno: Baltogar (Haizagailu industrialak) enpresaren kudeatzailea


Zein dira 2021-22rako marketin digitalaren joerak? - BITBYTE INFORMATIKA\nZein dira 2021-22rako marketin digitalaren joerak?\nBalio erantsia ematen duen edukia\nErabiltzailearentzat sortzen den edukiak gure enpresaren motor gisa jokatu du beti arlo digitalean. Interneteko bilaketak, jadanik garrantzitsuak balira, askorentzat oinarria bakarra bihurtu dira itxialdiaren hilabeteetan. Premisa horren arabera, beharrezkoa da gure negozioarentzako eduki marketineko ildo estrategiko zehatzak zehaztea. Edukiek gero eta balio handiagoa eman behar diote kontsumitzen duen erabiltzaileari eta informazio baliagarria eskaini behar dute: nola? Non? Zer? edo zergatik? Beti izango dira galderak edukia egokia den edo sortu zen helburua lortzeko.\nSare sozialen publizitatea\nLaster markarik gabeko sinadurak zure ikusgarritasuna mugatzen du. Aplikazio sozialak, ia guztiak Facebook-ekin liderrak, bihurketa-iman dira informazio jakin bat eskaintzen duen gure merkataritza elektronikoko produktuetara edo blogera estekatzen dugunean. Google-ren algoritmoarekin independentea denez, sustapeneko bigarren modu oso interesgarritzat edo kanal gisa har dezakezu zure bezero potentzialekin noranzko biko harremana mantentzeko eta / edo erabiltzaile berriak erakartzeko gure helburuetara egokitutako berunezko imanen bidez. negozioa.\nGure enpresako ahots laguntzailea asko atera dezakegun tresna da. Bilaketek, urtero formatu horri dagokionez, kopurua gehitzen dute. Enpresak kontsumitzailearekin harremanetan egoteko modua duela eskertzen du beharra sortzen denean, zalantzak edo gorabeherak konpontzeko.\nAhots laguntzailearekin batera bilaketetan irudien ezagutza dugu. Google Lens gero eta presenteagoa denez, ikus-entzunezko edukiekin lotzen dugun guztia enpresaren eta haren bihurketen alde jokatuko da. Amazon bezalako erraldoi batek ikusizko bilaketa erabiltzen badu, zergatik ez duzu alternatibarik topatuko?\nWhatsApp munduan gehien erabiltzen den komunikazio aplikazioa da. Gure negozioan ezartzea bezero kopuru handiagoa edo haietara heltzeko moduak ziurtatzeko modu bat da. Gure alde dagoen guztiarekin, eskaerak berehalakoak izango dira eta, oro har, bezeroa pozik egongo da.\nErabiltzailea eduki sortzaile gisa\nEdukiak 2021-2022 bitarteko marketin digitalaren joeretako bat izaten jarraitzen du. Bezeroari kontsumituko duenaren berri ematea beti da arrakasta, baina zer gertatzen da erabiltzaileek gustuko dutenaz hitz egingo balute? Erabiltzaile hauek Z belaunaldia bezala ezagutzen direnak, urte askotan merkatuan egongo den komunikazio modu berri baten aurrean gaude.\nIragarkien iragarki pertsonalizatuak\nErabiltzailearen gustuei lotutako publizitatea da ondoen funtzionatzen duena. Edukien pertsonalizazioa duela zenbait urte erabiltzen den baliabidea izan da eta, pribatutasun-galga topatu duen arren, bere emaitzak nahiko onak dira. ROIa hobetzeak bisitariarengan duen eraginari esker, bihurketen ehunekoa nabarmen handitzea bermatzen da.\nTelebistako iragarki konektatua\nOraindik esperimentazio fasean, 2020rako marketin digitalaren joeretako bat telebistako publizitatea da une zehatz horretan erabiltzaileari nahi duena eskaintzea, kontsumo asmoa% 100 izan dadin. Negozio proposamen egokiekin eta bezeroak nola erantzuten duen ikusita, baliteke hurrengo urteetako negozio aktibo onenetako bat izatea.\nMarketin gogorra, bizi kontsumo iraunkorra!\nGure enpresa sustatzeko aukera berriei buruz hitz egitean, arreta berezia jarri behar diogu marketin adimendunari. Planeta zaintzea oinarri gisa, enpresek kontuan hartu behar dute kontsumo iraunkorra eta etorkizunean etorkizunerako mundu hobea lortzeko zer egin dezaketen.\nEkologia edo eskubide sozialen babesa dira guztiok izan behar ditugun kezka nagusiak baliabideen kutsaduraren, gehiegikeriaren eta gehiegizko ustiapenaren ondorioak jasaten ari den planeta baten aurrean. Ekoizpen iraunkorraren aldeko apustua egiten duen enpresak bide luzea egin behar du hurrengo urteetan.\nMarketin arduratsuak askoz ere humanizatutako promozio bati erantzuten dio, non ekintzaile nagusiaren egoa alde batera utzi behar den. Bezeroak, beti ere guztiaren gainetik kontuan hartu nahi izan duena, joera berri horretan ikusiko du gogobetetzearekiko interesa ez ezik, ingurumenarekiko kezka eutsiezina ere.\nPrevious article7-ZIP - IKASI DOAKO TRESNA HAU ERABILTZEN ARTXIBOAK KONPRIMITZEKO ETA DESKONPRESITZEKO - Azaltzen dugu nola…. Next article 9 bide elektroniko zure negozio elektronikoa automatizatzeko


BlackBerry telefonoak fabrikazioari uko egiten dio Gadgeten berriak\nBlackBerry telefonoak fabrikatzeari utzi dio\nBlackBerry enpresa kanadarrak, lehen terminalen izena hartu zuen arte RIM izenarekin ezagutzen zena, ezin izan du azken urteotan jasan duen krisiari aurre egin, izan ere, ez zuen jakin denboran nola erreakzionatu iOS eta Android merkatura iristea. Duela egun batzuk konpainiak terminal propioak fabrikatzeari utz diezaiokeen zurrumurruen berri eman genizuen, azkenean baieztatu den zurrumurrua. Horrek ez du esan nahi konpainiaren sail mugikorraren itxiera, hemendik aurrera hirugarrenen menpe egongo baita bere terminalak fabrikatzeko eta sarreren erdia baino gehiago I + G sailean inbertitzeari utziko dio konpainiak merkatuan merkaturatu zituen azken terminalak fabrikatu eta diseinatzeaz arduratu zena.\nJohn Chen konpainiaren buru izatera iristea eszena aldaketa izan zen, eta bera arduratu da konpainiaren terminalen fabrikazioaren amaiera iragarriz, modu honetan benetanedo badakigu zer egingo duen konpainiak telefono inteligenteen munduan izan ere, hardwarea kanpoko konpainia batek jartzen badu eta softwarea Android bada, badirudi kanadarrek izena lizentzia emango diotela bere erabilerarekin diru-sarrerak lortzeko gutxieneko arriskua duten bitartean.\nKanadarrek merkatuan merkaturatu duten terminal bakarra BlackBerry telefonoa kontuan hartu genezakeena BlackBerry Priv izan da, konpainiaren lehen modeloa Android estandarrekin baina konpainiaren ohiko zerbitzu guztiak softwarean integratuta dituena. Baina terminalaren bikaintasuna gorabehera, gama altuko terminal bat soilik eskaintzeak Samsung eta Apple bakarrik aurkitzen diren gerran sartzera eraman du konpainia, beren bilaketekin. Inork ez du pentsatzen Samsung edo iPhone baten prezioa BlackBerry modelo batean gastatuko lukeenik.\nArtikuluaren bide osoa: Gadgeten berriak » telefonia » Telefono mugikorrak » BlackBerry telefonoak fabrikatzeari utzi dio\nXiaomiren helburu berria hurrengo 1.000 urteetan 4 denda fisiko izatea da\nEhunka erabiltzailek beren iPhone 7 suntsitzen dute bideo faltsu bat dela eta


Sopela Business Market: herriko eta eskualdeko proiektu ekintzaileak sustatzeko topagunea. - SPRI\nSPRI » Up-euskadi » Ekintzailetza » Sopela Business Market: herriko eta eskualdeko proiektu ekintzaileak sustatzeko topagunea.\nSopela Business Market: herriko eta eskualdeko proiektu ekintzaileak sustatzeko topagunea.\nEstatuko eta nazioarteko inbertsio funtsak (hala nola, KiboVentures, Tibidaboventures, BStartup, Red Business Angels, Gaztenpresa edo Keirutsu Forum) Sopelako Kurtzio Kultur Etxean elkartuko dira urtarrilaren 26an, Euskadiko ekintzaileekin topaketak egiteko.\nSopelako Udalak, zehazkiago Enplegu eta Ekonomiaren Sustapen arloak, SBM (Sopela Business Market) jarri du martxan. Topagune bat da, elkarrekin bilduko dituena erakundeak, instituzioak, inbertitzaileak, ekintzaileak, enpresak eta ekonomiaren garapen nahiz ekintzailetza arloetako adituak, eta helburutzat duena gure udalerriko ekonomiaren sustapena eta enplegu sorkuntza indartzea.\n“Proiektu honen xedea da ekintzaileei laguntzea aurre egin diezaieten lehiakortasun, berrikuntza, eta produkzioaren sorkuntza arloetan izaten dituzten erronka eta desafioei” azaldu du Teresa Fernándezek, bigarren alkateordeak eta Udaleko enplegu eta ekonomiaren sustapen arloko arduradunak. “Badakigu finantzaketa dela beren zailtasun handienetako bat; horregatik, SBMk Estatuko zein nazioarteko inbertsio funts garrantzitsuak bilduko ditu, eta baita ere ekintzailetza eta negozioen sorkuntza arloetako adituak, gure ekintzaileen ideiak eta proiektuak babesteko” adierazi du Fernándezek.\nTopaketan hitzaldi eta mahai-inguru ugari egingo dira, besteak beste, finantzaketa-bideen bilaketari edota ekintzailetza prozesu berrien arrakastaren giltzei buruz. Era berean, Networking topaketa bat egingo da ekintzaile, enpresari eta inbertitzaileen artean, non parte hartuko duten Kibo Ventures, Tibidaboventures, BStartup, Red Business Angels eta KeirutsuForum erakundeek. Hala, SBMri esker “parte-hartzaileek konponbideak aurkituko dituzte beren proiektuen eta finantzaketaren inguruan dituzten kezkentzat”, azaldu du zinegotziak.\nJardunaldi osoa Sopelako Kurtzio Kultur Etxean egingo da, eta hainbat gune egongo dira: “batean hitzaldiak egingo dira, beste batean ekintzaile eta inbertsio funtsentzako networking topaketak, eta hirugarren gune batean zerbitzu eta produktuentzako stand-ak, parte-hartzaileek beren ideiak erakutsi ditzaten” nabarmendu du Teresa Fernándezek. Orobat gogoratu du “sarrera librea izan arren, garrantzitsua dela aldez aurretik izena ematea, aforoa errespetatzeko eta antolakuntza hobetzeko”.\nKultur Etxeak goizeko 10:00etan irekiko ditu bere ateak akreditazioak jasotzeko, eta 11:00etan hasiko da Sopela Business Market Topaketa, Sopelako alkate Gontzal Hermosillak inauguratuko duelarik ekitaldia. Bizkaiko Foru Aldundiko Enplegu, Gizarteratze eta Berdintasun diputatu Teresa Laespadak itxiko du ekitaldia arratsaldeko 19:00etan.


Bizkaiko Aurreskuen 52.ediziorako izena emateko epea ireki da\nLeioa Udaleko Kultura eta Gazteria Sailak, Txikiak Txiki eta Gure Ohiturak herriko dantza taldeekin batera, Bizkaiko Aurresku Txapelketaren 52. edizioan parte hartzera deialdia zabaltzen du. Lehiaketan hurrengoko irailaren 8an, arratsaldeko 19.00etan izango da Ondizko probalekuan.\nIzena posta bidez eman ahal izango da (atxikituta den izen fitxa bete ondoren edo bestela honako datu hauek agertzen diren agiria bidali beharko da: izena eta abizena, helbidea, telefono zenbakia eta zein dantza taldeko kidea den) baita posta elektronikoz ere. Lehiaketa egunean bertan ere eman ahal izango da izena Ondizen, 17.00etatik 18.00etara.\nOhikoa denez, modalitate bi izango dira, emakumezkoen eta gizonezkoen maila. Bi maila ezarri dira modalitate bakoitzerako: 16 urte baino gutxiagoko aurresku-dantzariak eta aurresku-dantzari nagusiak (16 urte baino gehiagokoak). Aurreskulariek aurreskuaren lau zati dantzatu beharko dute, parte hartzaile guztiek dantzatu ondoren, eta puntu guztiak batu eta gero, epaimahaiaren erabakia jakinaraziko da.\nGaraikurrak ondokoak izango dira:\n1. saria: 450 €, garaikurra eta zapia.\n2. saria: 300 € eta garaikurra.\n3. saria: 150 € eta garaikurra.\n1. saria: 200 € eta garaikurra.\n2. saria: 150 € eta garaikurra.\n1. saria: 450 €, garaikurra eta txapela.\nOinarriak eta izen emate orria\nKATEGORIAK: Bloga, Lehiaketak Etiketak: Aurresku, Campeonato, Txapelketa\t2012, uztailak 17 Iruzkinik ez


Maelström (A Descent into the Maelström, ingelesez) Edgar Allan Poe estatubatuar idazlearen kontakizun labur bat da. 1841eko apirilean Graham's Magazine aldizkarian argitaratu zen.\n2000an Koro Navarrok euskarazko itzulpena argitaratu zuen, Maelström izenburupean, Poeren kontakizun laburrez osatutako Kontakizunak liburuan.\nGizonak adierazten du egun batean, bere bi anaiekin itsasoratu zenean, oso urakan bortitz bat sortu zela eta haiek harrapatu erdi-erdian. Bi anaiak hil ziren, baina berak zurrunbiloaren barrura bota zuen bere burua, upel bati eutsi zion, eta ikusi zuenak txunditu zuen. Geroago, lagun batzuen itsasontziak salbatu zuen. Lagunek ez zuten ezagutu, baina.


Zapata berriak jantzita, herriko kulturaren bidea urratzen jarraitzeko - Astigarraga - Kronika.eus\nZapata berriak jantzita, herriko kulturaren bidea urratzen jarraitzeko\nKronika - Erredakzioa 2020-09-13 00:00\nAstigar dantza taldea bezala, herriko makina bat talde igo ziren eszenatokira atzo, Erriberari ongietorria ematera.\nAtzo inauguratu zuten Erribera kulturgune berria, Astigarragan, herriko makina bat kultur talde eta artistak jantzitako ekitaldi bereziarekin.\nKontxa Etxeberria plazan elkartuta eman zioten ongietorri beroa atzo, makina bat astigartarrek, Erribera kulturgune berriari. Herriko kultur taldeek eta artistek jantzi zuten inaugurazio ekitaldi berezia, doinuz, kolorez, mugimenduz eta hitzez; eta guztiek jantzi zutena, eszenatokira igo zirenek zein publikoaren aulkietan eseri zirenek, izan ziren zapata berriak.\nZapata berri sinbolikoak, kulturgunearen islada, balioko dutenak herriko kulturaren bidea urratzen jarraitzeko. Mezu horrekin egin zuten bat atzokoan, partehartzaileek.\nXuira taldearen akrobaziekin gozatzeko ere izan zen aukera, inaugurazioan.\nBerriari kaixo esaten baino, zaharrari agur esaten hasi zuten eguna, astigartarrek; eta Kontxaeneako kultur etxe zaharrari azken bisita egin ondoren, agurra ere kantatu zioten eguerdian. Handik abiatu ziren, zapata berriekin dagoeneko, Erriberari ongietorria ematera; eta bertso, txaranga, irakurketa, batukada, gimnasia saio zein kantuen artean, izan zen bat berezia, kulturgune berriari eskainitakoa. Benito Lertxundiren Erribera abestiari, honako hitzak jarri dizkio Agin Laburu bertsolariak, atzo denek kantatu zituztenak:\nez haiz lehengo herri bera\nhiri haundien pare jarri gera.\nJaurerri zaharren berri\nizan den hire lurretan,\nlanik ez hunan ordaintzen ta urretan.\nDonosti aldera, noski\ntranbian, oinez ta astoz...\nlehenago joandakoak bueltan datoz.\nlehengo baserri lanak.\nUrtarorik ez din orain porlanak.\nta Urumearen ura\nKanpoan eskainitako emanaldi guztiek, segida izan zuten gero, Erriberaren barruan. Izan ere, ipuinekin, bertsoekin, dantza saioekin zein musika eta kantu emanaldiekin lagunduta erakutsi zizkieten kulturgunearen espazioak, bisitariei.\nEmanaldi ezberdinekin erakutsi zizkieten kulturguneko espazioak, bisitariei.\nGaur ere egin daiteke bisita, 11:00etan eta 12:00etan; eta prestatu duten dokumentala jarriko dute 17:00etan eta 18:30etan. Guztietarako, hori bai, aldez aurretik hartu behar dira gonbidapenak: astigarraga.eus.


Geomatika eta Inteligentzia Espaziala 2017 | GISLAN\nUEUren eta Gislan kooperatibaren eskutik datorkigun topaketa honekin ezagutuko dugu badagoela datu nahaspila informazio bihurtu eta berau hiritarren zerbitzura jartzeko teknologia. Izan ere, informazio espaziala prozesatu eta parametro ezberdinen arabera ustiatzeko gaitasunak ematen du aukera hori. Motzean esanda, GIS akronimoarekin ezagutu ohi dena eta horren aplikazioak dira jardunaldi honek mintzagai izango duena.\nGeografia Informazioko Sistemen (GIS) helburua, erreferentzia geografikoa sistematizatuz errealitatea aztertzeko, irudikatzeko eta interpretatzeko bide indartsua eskaintzea da. Mapak dira emaitzarik ezagunena (mapa fisikoak, mapa digitalak, bisore interaktiboak, atlas interaktibo tematikoak…). Hala ere, azken urteetan GISak ahalmen berriez hornitu dira, esaterako GPS datuen integrazioa, metadatuen sorrera, mundu birtual eta errealitate areagotuen sorrera, datu jario masiboen ustiaketa eta bisualizazioa, programazio-lengoaia estandarren bidezko pertsonalizazioa, eta abar.\nGIS teknologia hainbat arlotan aplikatzen ari da, esaterako, azterlan zientifikoetan, baliabideen kudeaketan, arkeologian, ingurumeneko eraginaren ebaluazioan, hirigintza planeamenduetan, kartografian, soziologian edo geografía historikoan besteak beste.\nIzen-ematea doakoa den arren, lekua erreserbatzea beharrezkoa da. Horretarako, egin klik hemen.\n‹ GISLAN up Nor gara ›


Fairy Oak, Berdelau harana, lurralde harrigarria da, ederra, edonor gustora bizi daitekeen horietarikoa. Magiadunak Magiagabeekin bizi dira, pozik, eta haurrak maitagarriek zaintzen dituzte, hegan egiten dakiten maitagarri txikiek. Feli da gure narratzailea.\nBanilla eta Pervinca, Babu eta Vi, bikiak dira, eta sekula halakorik gertatu ez den arren, haien ahalmenak desberdinak dira, lehena Argiaren Sorgin delako, eta bigarrena berriz, Iluntasunarena. Vi ausartagoa da, edo arriskuei beldur gutxiago die, ezin jakin… Baina amesgaizto bat izaten du sarri, inori kontatu nahi ez diona, eta bahitua izateko zorian ere izan da. Bahitua?\n21eko Ikaragarria erasoan dabil, Etsaia, inoiz baino bortitzago: Iluntasunaren Jaunak horixe nahi du, iluntasunezko mundu bat, eta horretarako Argia deuseztu behar… Horra zergatik dituen begiz jota bikiak, orekaren islada ezhoikoa direlako.\nLasaitasuna amaitu da Fairy Oaken.\nIluntasunaren lilurak baditu, istorio honetaz gain, bestelako ezustekoak: Ipuinen ordua maite dute neskatoek, Aintzinako Liburua irakurtzen ikaragarri ongi pasatzen dute, eta akaso bertan topatuko dituzu barre eginaraziko dizuten pasarte dibertigarrienak. Marrazkiez gozatzeko berriz, Babu eta Viren magia koadernoak kolore bizitan (Witch gogoraraziko dizute, ziurrenik, idazlea bera baita). Liburu batean, beraz, bi liburu, bi koaderno, eta istorio mordoxka.\nEta amaieran… Susmo bat… Hirugarren libururako gonbidapena, zalantzarik gabe. Banilla ala Pervinca… zein duzu gustokoen?\nEgilea: Momo ordua: 23:34 iruzkinik ez:\nEtiketak: Abentura, Gazte Literatura, Ilustrazioa, Itzulpena, Sormena\n2015(e)ko abenduaren 29(a), asteartea\nEgilea: Momo ordua: 18:55 iruzkinik ez:\nEgilea: Momo ordua: 11:04 iruzkinik ez:\n2015(e)ko abenduaren 26(a), larunbata\nGreyson New Yorkera bizitzera joan berri da, ospitaletik gertuago egoteko; begietako ebakuntza egin diote, itsua baitzen, eta orain maiztasunez joan behar du, pixkanaka bista berreskuratzeko prozesua nola ematen den zaintzeko.\nMedikuari zerbait kontatu behar diola uste du Greysonek: noizean behin, bere baitatik atera, eta denboran hutsuneak sortuz, ikusmenak ikusten ez duena baina aurrikus dezakeena eskeintzen dio. Hilketa baten berri izan du, eta poliziarengana jotzen du, bere froga bakarra ikuspen psikikoak badira ere. Hilketa bat… edo gehiago… Uste baino korapilatsuagoa izango da istorioa, eta nahi baino arrisku latzagoak ezagutuko ditu.\nIrakurtzen duzun artean ezin susmatuko duzu zein den istorioaren mataza askatzeko haria, eta amaierak benetan harrituko zaitu. Ausartuko al zara istorioarentzako beste amaiera bat asmatzen?\nEtiketak: Beldurra, Gazte Jendea, Gazte Literatura, Itzulpena, Misterioa\nEgilea: Momo ordua: 10:07 iruzkinik ez:\nMioli jostari dabil, egunotan katua kuku-gordeka jolastu nahiean dabilela dirudi… Annaren ama Veneziako Zirriborro Etxean ari da zaharberritze lanetan, eta Morice Moreauren lanen artean Ptolomeo topatu du Annak, sekretu handi baten zaindari.\n1909ko liburuxka bat, bitxia, Bidaia Hiltzen ari den Herrira izenburuduna.\nIstorio honi buruz hizketan jardun eta, Marrazki bizidunak aipatzen badizkizugu, pistak ematen baino gehiago, despistera jolasten ari garela pentsa zenezake… Eskerrak Tomasso aztarnak topatzen trebea den: Ulysses Mooreren Kilmore Cove gogoratu du, Denboraren Ateak gordetzen dituen hiri desagertu hura...\nAhazturiko hizkuntzen hiztegia behar dute Hiri ezkutua aurkitzeko, inon hiri ezkuturik bada… Hiztegi batentzako izen erakargarria, bere baitan misterioak gordetzen dituela pentsarazten diguna… eta Malarius Voynich, artean, muturtuta.\nZein da zure ustez istorio honetako pasarterik zirraragarriena? Zergatik?\npd: jarraituko du...\nEgilea: Momo ordua: 21:41 iruzkinik ez:\nNorbaitek liburu bat uzten dizunean, oharkabean opari bat ere egiten dizu… Gustatuko zaizu… eta irribarre bat.\nHori da Hegoak…\nAzalari jaramonik egin gabe, mamiaren bila sartu, eta orrialdeetan barrena, istorio-anabasa batean murgiltzeko aukera izango duzu. Fantasiaren mugetan paseatuko zara Laurelekin batean, eta inolako aurreiritzirik gabe bidaiatzeko gonbidapena onartzen baduzu, magia, intriga, misterioa, maltzurkeria eta maitasun istorioak biziko dituzu. Izan ere, dena ez da ezagutzen dugun bezalakoa...\nDavidek garbi esan zion Laureli:\n...gauza asko daude nik ikusi ez ditudanak, eta horrek ez du esan nahi existitzen ez direnik. -Hasperentxo bat egin zuen-. Egunero ari naiz hori ikasten.\nEgilea: Momo ordua: 17:39 iruzkinik ez:\nEtiketak: Abentura, Gazte Jendea, Gazte Literatura, Itzulpena, Misterioa, Sormena\nMicheleren bizkar-zorroan gutun bat. Asmatu nor naizen. Aurkitu ni. Eta ezagutu.\nEta Michelek, jakin-minak jota, nori erantzun jakin ez eta, arbelean letra handiz idatziko du erantzuna, irakurri behar duenak irakur dezan.\n"Asmatu-nor-naizen Aurkitu-ni Ezagutu" andereñoak erantzunik nahi badu,\nhori nola egin esateko eskatzen diot.\nSinatuta: Mutil oso-oso jatorra.\nMicheleri gustatu zaio jolasa, misterioaz gain, hitzen balioa tarteko dagoelako ere bai: papera jasotzean, bata zein bestea ohartu dira, ez dute xehetasunik galdu nahi, begiak tinko paperean, hitzetan, mezua bera nola bukatuko den jakin nahian. Horixe da istorio honen xarma, zu ere hitzetan harrapatuko zaituena, Micheleren eta beste auskalo nor horren arteko hitz gurutzatuetan ezkutatzen den zerbait hori deskubritzeko grinaz. Hitz idatziek ez dute zaratarik ateratzen, irakurri eta berrirakurri egiten dira, garden ageri dira begiratzean, lerro artean ere araka daiteke agian dauden gauzak ikusteko, edo beharbada ez daudenak, baina ez du minik egiten haiek imajinatzeko jolasean jolastean. Eta jakin-minez besterik ez bada ere, azkeneraino heltzen da, ustekaberen bat espero delako. Idazten badut, azken batean, badakit entzun egiten didazula.\nEgilea: Momo ordua: 13:51 1 iruzkin:\nEtiketak: Egunerokoa, Gazte Jendea, Gazte Literatura, Itzulpena, Sormena, Xirika\n2015(e)ko abenduaren 12(a), larunbata\nErregaliz taldearen abentura honetan, batzutan taldea ez dela beti talde gisa portatzen deskubrituko dute Fanny, Leo, Dotte eta Mayak. Beti batera egongo zirela hitzeman zioten elkarri, baina handituz goazen heinean, denbora tarteak beste batzuekin ere elkarbanatu nahi izaten ditugu, eta hori ulertzea ez da beti xamurra izaten.\nElurra bota du, elurte polita, eta irakasleak ostiral eta larunbaterako irteera antolatu die, leratan ibiltzera.\nLagunen arteko tirabirak elurretan utziko al dituzte? Maitasun kontuak tarteko, Nikolasek ere badu zeresanik…\nIstorioaren amaieran, Erregaliz zaleontzako oparia: maitasun kontuetan nola jokatzen duzun, nolakoa zaren jakiteko, test erraza.\nZure jokaera Erregaliz taldeko norenarekin identifikatu duzu?\nEtiketak: Egunerokoa, Gazte Jendea, Gazte Literatura, Itzulpena\nLiburuaren azala liburu bat irakurri ala ez erabakitzeko baliatzen baduzu, kontuz! Izenburu oso erakargarria du Anduezaren lan honek, festa giroa irudikatuko duzu ziur… Baina tranpa hutsa da!\nDonostiako Bilintx institutua. 2013ko abendua. DBH4 E gelan fauna galanta bildu da, tribu guztiak, nahiago baduzu: apatxeak, txerokiak, komantxeak, txeieneak, moikanoak, payuak… Lucky Luke eta Daltondarrak baino ez dira falta. Iskanbila, istilua, nahasmendua, zalaparta, liskarra, atralaka, nahaste-borrastea, zarata, burrunba eta purrustadak uneoro, guztiak batera. Nola ados jarri 4. maila amaierako bidaia antolatzeko? Zer egin dirua biltzeko?\nMaitasun kontuak, whatsapp mezuak eta Zea Mays, Berri Txarrak eta Gatiburen kantak topatuko dituzu Bukowsky-Tribuaren istorio berri honetan. Zu ere tribu honetako partaide al zara? Ez da txantxa! John Anduezak, idazleak berak, liburua irakurri eta whatsappez zure iritzia emateko aukera ematen dizu.\nEgilea: Momo ordua: 21:45 iruzkinik ez:\nUrratsak arrastaka eta marmarak…\nIzaki basatiak dira, handiak eta iletsuak, mendiko haitzulo handietan edo itsas bazterrean bizi direnak. Ile luzea daukate, sudur luzea eta oso aho handia. Esku-oinetan launa atzamar besterik ez daukate. Oso igerilari onak dira eta asko gustatzen zaie haragi gordina. Normalean, gizakiengandik urrun egoten dira, baina noizean behin, ikusminak eta goseak bultzaturik, etxeetara hurbiltzen dira zelatatzera edo lapurtzera. Baina lainoa dagoenean baino ez…\nAspaldiko kondairak dira… baina, kondairek egia nolabait azaltzen dute, ez?\nBidaia berri honetan, Bat Patek lagun bereziak egingo ditu… Bai, batek Txoritxo Polita izenaz bataiatu du, eta beste batek, sakuzarra deitu! Trollfjord uharteko haitzulo sakonean ezkutatzen diren arriskuetatik ihes egiteko taktika berriak probatu beharko dituzte, eta talde lana funtsezkoa da, zalantzarik gabe! Hitzez kontatzen dizutena irudikatzen saiatzen bazara, barrez lehertzeko arriskua duzu.\nIzakia horiei buruz entzungo zenuen ziur noiz edo noiz… Nurrek ere ezagutu ditu, baina ezin jakin berdin-berdinak diren, ala haien artean arraza desberdinak ere badiren… Irudimena hain da boteretsu!\nZuk nolakoak direla entzun duzu?\nEgilea: Momo ordua: 21:56 iruzkinik ez:\nEtiketak: Abentura, Gazte Jendea, Gazte Literatura, Itzulpena, Umorea\nNurrek bere urtebetetzea Larrabetzun pasako du aurten… eta bai, opari handi-handi bat jasoko du etxean, baina, irudia ikusita, ezin asmatuko duzue zer den.\nNurrek bere lagunak deitu ditu, eta haiekin ere bere urtebetetzea-bis ospatuko du amamaren laguntzaz… Izan ere, urtean behin bada ere, urtebetetzea nahi denean ospa daiteke, ez? Bada, makarroiak, eta arrautza-irinetan pasatako oilasko paparrak patatekin jan ostean, imagina ezin duzun abentura biziko dute Nur eta bere lagunek.\nBidaiatzeko, elur-lera, haize-arrosa, mapa bat… eta irudimena baino ez dituzte beharko… Berokiak ez ahaztu, han, iparburuan, hotz egiten baitu!\nAitonak garai bateko jolasak gogoratu ditu, bai al dakizu zergatik? Oparirik ederrena zein da, zure ustez? Ah! Eta Jotnär bat zer den bai al dakizu? Eta Gauerdiko eguzkia? Eta ipar-argiak?\nEtiketak: Abentura, Gazte Literatura, Idazle, Itzulpena, Kultura, Sormena\n2015(e)ko abenduaren 8(a), asteartea\nHemen sakatuz gero, lehen kapitulua irakurgai\nHiriaren modernotasuna erakargarri delakoan, arte garaikidearen museo aurrean skater taldea ageri da iragarki batean. Baina badakizu, iragarkiak ez dira normalean errealitatearen ispilu, alderantziz, gure interesen arabera itxuraldatu ohi dute egia. Berehala jabetuko dira horretaz Imanol, Adrian, Mai, Anyo eta As.\nBaina Imanolek beste gauza bat deskubrituko du, eta larrutik ordainduko gainera: gure hitzen esklabu garela berandu baino lehen.\nUda iritsi berritan, ordu gutxiren buruan plan guztiak pikutara joango zaizkie, baina lagunek edozer egingo dute ikasturte osoan zehar izerditu duten oporraldia berreskuratzeko, eta, batez ere, lagunik onenak direla demostratzeko. Aurreiritziak, endreduak, misterioa eta historia biltzen dira Mikel Valverderen istorio honetan… Amaierara iritsi arte korapilo askatu nahian edukiko zaitu.\nZer da korapiloan gehien trabatu zaituen haria?\nNola askatu den gustatu al zaizu?\nEtiketak: Abentura, Gazte Jendea, Gazte Literatura, Historia, Itzulpena, Kultura, Misterioa\n2015(e)ko abenduaren 7(a), astelehena\nAda Gothen bigarren istorioa dugu hau, Ilargi Hilaren Jaialdia. Antolaketa dela eta, denak ikaragarri lanpetuta dabiltza, eta Ada bera nahiko bakarti sentitzen da. Ganbarako Klub sekretuan bere kezka guztiak azaldu nahi zituen, baina hori ere bertan behera utzi diote…\nIlunpe Jauregian sukaldari onenek dute hitzordua, Gozogintza Lehiaketa Handia dela eta, eta margolaririk bikainenek ere bertan egin dute topo. Sukaldeko artisten eta margolarien izenekin, baita beraien lanenekin ere, barre dexente egingo duzu, askok ezkutuko esanahiren bat gordetzen baitute.\nArte erreferentziaz jositako liburua duzu hau, Hartz-eme baten biografia opari dakarkizuna… Marylebone hobeto ezagutzeko aukera ezin hobea.\nChris Riddellen beste lan bat ere jaso genuen duela gutxi, Ottoline eta kateme horia, eta haren marrazkiei erreparatzeko biziki gomendatu genizun. Oraingo honetan, opari, bere weborrirako deia… Bai, inglesez dagoela badakigu, baina bertako altxor txiki ugari, liburuan bezala, marrazkietan ezkutatzen dira, eta marrazkia, badakizu, hizkuntza unibertsala da. Gozatu!\nEmilyk esaten duen moduan… Bai zirraragarria! Egiazko margolari bat sortzen ikustea!\nEta zuri, zer da liburu honetan gehien gustatu zaizuna?\nEgilea: Momo ordua: 11:42 iruzkinik ez:\nEtiketak: Abentura, Gazte Literatura, Ilustrazioa, Itzulpena, Umorea\nDurangoko Azokan, Saguganbaran saltseatzeko tarterik hartu baduzue, gaurko ekitaldi honen berri izango duzue, ziur. Gaur bertan, ordubete exkax barru, Berbaro taldeak sortutako webgune zoragarria aurkeztuko dute, haur eta ez hain haurren gozamenerako. Irailetik martxan bada ere, Durangoko Azokan bere tartea topatu du Haur Literatura Aretoak.\nHelburua: Guk dugun bera, euskal gaztetxoen artean irakurzaletasuna sustatzea, eta gurean ditugun lan ederren aurkezpenak egitea. Zer irakurri ez badakizu, hemen topatuko duzu gustukorik ziur.\nEgilea: Momo ordua: 09:44 iruzkinik ez:\nEtiketak: Berriak, Gazte Literatura, Hausnarrean, Ipuinez, Kultura, Sormena\nArte ikertzaileek misterio berria dute eskuartean…\nOraingoan, New Yorken, edozer gauza gerta daitekeen hirian.\nOsaba Williamek gauzak kasualitatez ez direla gertatzen azalduko die, baina hori baino gehiago jakin nahi baduzu, bere azalpenak irakurri beharko dituzu.\nArte-lanak lapurtzen ari diren gaizkileak haien planak burutzeko zeinen artista izan daitezkeen deskubrituko duzu gure familia xelebre honekin batera. Istorioan sartuz gero, egoera imaginatuz gero, zirrara sortuko dizute hainbat pasartek, eta baita, akaso, hotzikararen bat ere…\nZein izan da gehien harritu zaituen pasartea?\nIstorioak suspentsea ongi mantentzen duela iruditu al zaizu?\nEgilea: Momo ordua: 22:12 1 iruzkin:\nEgilea: Momo ordua: 21:17 3 iruzkin:\nBidaia berri honetan, Nur bere familia ezagutzera joan zaigu Damasko hirira… Izan ere, baba Siriarra du. Bai, baba bere aita da.\nBaina, senitartekoak ezagutzeaz batera, hiri ederra ere ezagutuko du, eta Zokoa behin eta berriz bisitatzeko aukeren bila jardungo da. Izan ere, Nur ezagutzen baduzu, badakizu istorioak oso maite dituela, sormen handiko neskatoa dela, eta misterioak ez dauden tokian berak segituan antzematen dituela.\nAlfonbra hegalari bat… imaginatzen?\nBada… Nurrek bai…\nEta Damaskoko zokoan barrena, alfonbra hegalari bati buruz Yasminaren istorioak ikaragarri hunkituko du.\nZuk ere egin dezakezu hegaz, Nur eta zure irudimenaren laguntzaz…\nIstorioarentzako amaiera berri asmatzen ausartuko al zinateke?\nEgilea: Momo ordua: 18:10 iruzkinik ez:\nEtiketak: Abentura, Gazte Literatura, Idazle, Ipuinez, Itzulpena, Kultura\n- Pertsiarrak berriro datozela esan du -oroitu zuen Urkik-. Rakelek esan diguna kontuan hartuta, eta hau Grezia Klasikoa edo antzeko zerbait bada, Kristoren aurreko 480 ingurua izan liteke. Lehenbizi, 490ean inbaditu zuten pertsiarrek, eta Maratoneko borrokan amaitu zen. 480ean, bigarrenez. Garai hartan…\n- Honetan -zehaztu zion Olainek.\n- Garai honetan, pertsiarrak Heladea, Grezia, inbaditzeko bidean ziren.\n- Olain, serio ari naiz.\n- Baita ni ere. Ez dakit non gauden, baina guretzat ha ez da iragana. Hemen gaude. Eta hobe dugu horrela pentsatzea: ez gara ikusle hutsak. Rakelek ez du oso garbi utzi, baina norbaitek lepoa moztuko baligu… benetan hilko ginateke, ezta? Zer, ez duzue erantzuten?\nRakel eta Antton errealitate birtualak aztertzen ari zirela, Antton hor nonbait gelditu zaigu galduta, itxuraz greziarren artean… Ez dira bere lagunak bila ibiliko zaizkion bakarrak ordea… Ethana Norman jainkoen pare dabilela esaten badizute, istorioa ulertzeko liburua irakurri beharko, ez?\nGrezia Klasikoko ohitura eta balioak ezagutzeko aukera emango digute multibidaiariek, baita Sofokles, Perikles, Eskilo, Temistokles eta musen eta erritu desberdinen berri izateko ere… Leonidas, Xerxes, 300 espartarrak… Guztiak bizitzeko beste modu baten ispilu dira.\nHistoriaz eta abenturaz haratago, zein gogoeta iradokitzen dizkizu istorio honek? Olainen bila jarraitu nahi?\nEgilea: Momo ordua: 16:21 iruzkinik ez:\nEtiketak: Abentura, Gazte Jendea, Gazte Literatura, Hausnarrean, Historia\nDurangoko Azokak 50. edizioa zabaldu berri du gaur, goizeko 10:30etan puntuan.\nEuskal Liburu eta Diskaren Azoka,\ngure kulturaren erakuslehio garrantzitsua, garrantzitsuena ez bada… Abenduko asteburu luzea aprobetxatuz, horra urteak emandako uzta oparoa, egun hauetan 350 lan berri aurkeztuko baitira bertan.\nDurangok lehen eguna Ikasleari zuzentzen dio, bertan kuxkuxean aritu, eta eskura duena ezagutzeko aukera eskeiniz; hala, ikasle uholdeak ematen dio hasiera bost eguneko kultur mozkorraldiari, 250 kultur ekitaldiren gozamena ia beste 250 erakustokiren sormen-zurrunbiloaz batzen baita.\nLanda Gunean Azoka bai, baina Azokan hori baino gehiago topatuko duzu…\nGu Saguganbararaino heldu gara, ume eta gazteekiko transmisioa lantzeko gunera, gurasoek seme-alabekin batean hizkuntzarekin jolas egiteko eremura. Bertan, idazleen aurkezpenak, tailerrak eta bestelako ekintzak antolatzen dira Berbaroren eskutik, irakurketa aktiboa bultzatzeko. Gerturatuz gero, prestatu diguten ekitaldi mordoskaz gozatuko duzula ziur!\nEgilea: Momo ordua: 15:17 iruzkinik ez:\nEtiketak: Berriak, Kultura, Sormena\nLiburu honetan Francesco, Domenico eta Anaren historia kontatzen da. Gerrate ondorenean, mendiz inguratutako beren herrixka utzi beharrean gertatzen dira, eta bidaia luze bati ekiten diote Italian zehar.\nBidaia honetan era guztietako jendea ezagutuko dute hiru gaztetxoek: diruzaleak, berekoiak, besteri laguntzeko prest dagoen bihotz oneko jendea, euren lurrak defendatzearren borrokan dabiltzan nekazariak…\nLehio bat ireki eta bertatik gizartea ikustea bezala da liburu hau irakurtzea. Zerk hunkitu zaitu gehien?\nEgilea: Mikel Lopez ordua: 13:45 iruzkinik ez:\nEtiketak: Gazte Jendea, Gazte Literatura, Ipuinez, Itzulpena\nItsasoko Elezaharrik Ilunenak - Edgar Allan Poker.\n"1666. urtea zen. Apirilaren 17ko gauean, Burezurraren uharte ondoko itsaso zabalean, Portwind parean, Hortzandi pirataren Kolpatua itsasontzi beldurgarria zokomiran zebilen. Mapa misteriotsu batek gidaturik, kapitaina altxor misteriotsu baten bila zihoan, hain zuzen leku mehatxagarri hartako uretan ezkutaturik omen zegoelako."\nMaparen eta altxorraren kontuaz gain, elezaharrak osabak esandakoak baieztatzen zituen: itsasontzia hondoratu egin zen, eta hartaz eta tripulazioaz ez zen besterik ezer jakin.\nArazo-usaina du kontu horrek guztiak, eta gaueko biztanle hegodun noble idazle batek uste baino pista gehiago bilduko ditu festa batean… eta abenturak idaztea baino, maitasun gutunak idaztea zailagoa dela deskubrituko du.\nBat Paten abentura honetan, zer da gehien gustatu zaizuna?\nEgilea: Momo ordua: 20:43 1 iruzkin:


Infoxikazioak eta sare sozialek harrapatuta? Hausnarketarako ertzak! - Hezitzaile bat sarean\n"Nork ez du sare sozialik gaur egun? Izan bai, baina erabili? Eta erabili, zertarako? Bizipenak konpartitzeko erabiltzen dituzte batzuek. Mendi buelta batean ateratako argazki politen bat ipintzeko, lagunarteko momentu barregarri bat erakusteko, etab. Ondo pasatzeko, azken batean. Baina ustez inofentsiboa den ekintza hori bera bihur liteke eraso iturri. Lodiegi zaudelako, argalegi, arropa desegokia daramazulako soinean, edo beste barik existitzen zarelako". #OihanaB \n"Informazioa boterea zela esan ziguten eta frenetikoki bere bila hasi ginen. "Irudi batek mila hitzek baino gehiago balio du" esaeraren faltsukeria paraleloa zen: kosta egin zitzaigun baietz, balio duenaz ohartzea, baina mila hitzek baino gezur gehiago esateko. Ez genuen ikusi, ezta ere, gaininformazioak ezintasuna, larritasuna eta antsietatea besterik ez dakarrela. Gehiegizko informazioa desinformaziotik hurbilago dagoela informaziotik baino. Eta hiper-konexioaren eskutik doala. Badirudi dena plan beraren parte dela. Hiru, lau, hogei, berrogei, ehun pertsonarekin konektatzeak komunitatea egin dezake. Ezagutzen ez ditugun eta interesatzen ez zaizkigun milaka pertsonekin etengabe konektatuta egoteak ez du errealitatea hobetzen, ez du penarik arintzen, ez du poztasun iraunkorrik ematen".Tere Maldonado \n"Eta, ia oharkabe, luzakin moduko bat josi diogu espazio publikoari... Egiari zor, dagoeneko behin baino gehiagotan geratu da agerian sareetan ezkutuan dabiltzanek emakume publikoenganako darabilten bortxa ... Berriki beraien azken birtxioen artean andreek idatzitakoak zenbat ote ziren neurtu dute txiolari batzuek. Plazaren erdigunean kokatzen den izen-abizendunetako bati ere irakurri diot lehenago sareetan presentzia handiagoa zuten emakume interesgarri asko isilik sumatzen dituela azkenaldian. Neuk ere hartzen ditut faltan ahots horiek. Zenbaitek aitortu didate zeharo nagituta daudela, eta nigan ere topatzen ditut nagi horren zantzuak... Pantailari beherantz eragiten diodanero agertzen baitzaizkit gizonak, antzu samar deritzedan eztabaidetan katigatuta. Ez omen da eztabaidarako lekurik aproposena, hala diote, baina, zer den testosterona, hizpidea zeinahi delarik ere —demagun, adibidez, euskara batua edo euskal musika eszena— ezin mihiari ahoko zuloan eta hatzei geldirik eutsi. Nork bere jakinduria printzak jarri nahi ditu erakusgai, nork bere hitz pisutsu, argudio ukaezin eta aipu parafraseatu kuttunenak —espazio publikoan aurretik ere beren lekutxoa bazuten gizonenak, nola ez—. Horrela, zeinahi hizpide bihur daiteke norgehiagokarako aitzakia. Ea nork azken hitza". Ane Labaka, Malen Amenabar. \nJon eta Jone sare sozialei buruz eztabaidatzen ari dira... Aitortu diote elkarri, batak bestearen berri izan ez duten urte bitarte hauetan begiratu dutela besteak sare sozialetan argitaratzen zuena.\n Tratu on (line). Hezkidetzan Esku Hartzen talde bloga.(2021/10/06)\n Sobreinformación: atrapadas en la red.(2021/10/05)\n Ea nork luzeagoa. Berria. (2021/09/26)\ndesinformazioa informazioa infoxikazioa Sare sozialak sexismoa


Lehen Hezkuntzako seigarren mailako ikasleentzat sortua, zeharkako trebetasunen azterketa zientifikoa egiteko plataforma digitala da, munduan bakarra eta edozein ikastetxek erabiltzeko modukoa\nJoan den maiatzaren 7an eta 8an, Euskalduna Jauregian, Bilbon, Euskadiko Irakaskuntza Kooperatibek beren laugarren Kongresua egin zuten, “Etorkizunari Aurrea Hartzen” lelopean. Bertan, hezkuntzaren etorkizunaren gakoak aztertu zituzten, bai eta hezkuntza-berrikuntzaren esparruko joerak ere.\nHainbat arlotako aditu garrantzitsuekin batera, Bizkaia Talenten zuzendari gerente Ivan Jimenezek hitzaldia eskaini zuen, 150 lagunen baino gehiagoren aurrean, talentuarekin loturiko trebetasunak eta garapena eragiten ari diren paradigma-aldaketaren gainean.\nJimenezek, bide batez, “Kids & Skills” plataforma aurkeztu zuen. Bizkaia Talentek Lauaxeta Ikastolarekin ―erreferentea berrikuntza pedagogikoaren esparruan― batera sortua, ikasle bakoitzarengan zeharkako trebetasunak antzematea eta horiek modu pertsonalizatuan neurtzea du helburu, hala nola lanbide-talde zabal batekin eginiko alderaketa erakustea ikastetxeetan lehiakortasuna sustatzeko funtsezko osagai gisa.\nIkastetxe eta gurasoentzat da, 11 urteko ikasleak ardatz, alegia, Lehen Hezkuntzako seigarren mailakoak. Plataforma digitalak, bide-joko erako formatuaz, zientifikoki aztertzen ditu edozein lan-jardueratarako beharrezko eta zeharkako trebetasunak. Ikasleak, hainbat erronka burutu ondoren, emaitzak jasotzen ditu, zeinak jakinarazten dioten zein egoeratan dagoen lan-jarduera bakoitzean eskatzen diren trebetasunei dagokienez, bai eta zein alderdi hobetu behar dituen ere.\nIvan Jimenez pozik agertu da plataforma berriarekin, eta azpimarratu du tresna teknologiko berritzaile honi esker bai irakasleek bai ikasleek eurek argiago izango dutela norantz bideratu lan-ibilbidea etorkizunean.\nEuskadi, hezkuntza-bikaintasunaren buruan\nEtikaren Aldeko Profesionalak erakundeak aurkezturiko “Hezkuntza-politikak Espainian: Hezkuntza Bikaintasunaren Rankinga 2019” txostenaren arabera, Euskadiko hezkuntza-sistema da Estatu osoko eraginkorrena, 58 adierazle baino gehiago konparatu ondoren. Horien artean, funtsezkoak dira, Euskadik hezkuntzari dagokionez bikaintasun-mailarik handiena izateko, hezkuntzako bizi-itxaropena sei urterekin, Batxilergoan graduatuen tasa gordina, Selektibitatea gainditzen dutenen kopurua, ikasteari goiz uzten diotenen tasa txikiagoa, gastu publikoa ikasleko, baliabide informatikoak eta atzerriko hizkuntzak.\nKids & Skills\nKids & Skills munduko edozein ikastetxek erabil dezake, eta ingelesez, euskaraz eta gaztelaniaz dago eskuragarri, dela tresna erabiltzeko hizkuntza gisa, dela erronketako bakoitza burutzeko.\nNabarmendu beharra dago Bizkaia, Araba, Gipuzkoa, Nafarroa, Lapurdi, Nafarroa Beherea eta Zuberoako ikastetxeetarako tarifa bereziak daudela.\nKIDS & SKILLS-en sartu


Lehenengo koba esplorazioak aztarna arkeologiko edo paleontologikoen bila egin ziren: Aizkirriko koba (1871), Aketegi, Orkatzategi,...\nUnión Cerrajera enpresak, bere ur ornidurarako lanetan, Ubaoko iturburua, Urzulo, esploratu eta topografiatu zuen (1917). Jaturabeko presaren lanak zirela eta, langile batzuk, bertako iturburutik Aldaola erreka sartzen den luraino joan ei ziren, Arrikrutzeko koba zeharkatuz.\nArantzazu eta Oltza inguruko kobak esploratu zituzten. 1950-ean, sokazko eskalekin, Gesaltzako lizunako esplorazioari ekin zioten. Hurrengo urtean metalezko eskalak erabiltzen hasi ziren. Aurrerapen tekniko honi esker, oñatiorrok espeleologiaren punta-puntako mailan ibili ziren.\nGarai honetan esplorazio mitikoak egin zituzten: Gesaltza-Arrikrutz-Txintxin koba sistema, Ormazarreta, Torca del Carlista (1958), Etxaleku leizea, San Martin Harria (1960-1962).\nAloña Mendi Espeleologia Taldea 1968-ko urrian sortu zen.\nHamarkada hau oparoa izan zen taldearentzat. Kolorazioen bidez arro hidrogeologikoak zehaztu zituzten. Arro horietako koba eta leize nabarmenenak garai honetan esploratu zituzten. Besteak beste, Zubiondoko leizea, Gaztelu 3, Ubao, Gomistegi, Kataberakoak, Urdabide 1, Gesaltza-Arrikrutz-Txintxin koba sistema, Gaztelu 1,...\nTaldearen lan eremutik kanpoko iharduna ere ez zen makala izan. Garai hartako goi mailari eutsi eta esplorazio garrantzitsuetan parte hartu zuten. Hala nola, Ojo Guareña, Jornos II eta Larra.\n1977-an, lehenengo aldiz, eskalak alde batera utzi eta blokeagailu eta sokez baliatuz, Gaztelu 1-eko sifoiraino jeitsi ziren (-502m).\nGarai honetako lan nagusia koba artxiboa antolatzea eta berrikustea izan zen, azkenengo urteetan baliabide informatikoen bitartez.\nTaldeak Gipuzkoako Bilduma Espeleologikorako egindako ekarpena itzela izan zen. Bataz beste, urtero 50 koba inguru, datu guztiekin, sartzen zituen Bilduman.\nBerrikuste sistematiko honen ondorioz, lehendik esploratuta zeuden kobetan ere, aurkikuntzak egon ziren. Esaterako, Gaztelu 1-ean azkenengo sifoia (-520m); Gesaltza eta Arrikrutzen arteko lotugunea, galeria eta sarrera berriak; galeria berriak Ubaon; beste hainbeste Gomistegin; Kataberako ikerketa sistematikoa,...\nKoba berri eta garrantzitsuak agertu ziren: Gestategi 17 edo Mandobide 1 kasu.\nEz hori bakarrik, aurkikuntza arkeologiko, paleontologiko eta etnografikoak (Gaiztozulo) egon ziren ere.\nUrte tarte honen bukaeran, AMET-ek Arrikrutzeko proiektu turistikoa dela eta, zenbait txosten eta ikerketa egin behar izan zituen.\nBere lan eremutik kanpo ere ibili zen taldea. Hala nola: Caballos Valle koban sorospen lanetan, Larran, Ezkaurren, Torca del Carlistan eta baita itsasoz beste aldean ere, Venezuelan eta kuban.


Gure Irratia | Kronikak, Haur saioak\nItsasuko Arrokagarai ikastolan aktibitate ainitz egiten dituzte eta horietako biren topaketa entzunen dugu gaur. Irratia egiten ikasten dutenek galderak pausatu dizkiote Hegalaldia elkarteko Mikel Esclamadoneri eta bere ikasleeri.\nIkastolan bertan baratze bat sortzen dute, landare, fruitu eta animaleentzat putzuak sortuz.\nSenpereko eskola publikoak bere emankizuna sortu du ere! Entzun nola ikusten duten mundua gure gazteek.\n2017ko Urriaren 16a\nJurgi Ekiza Arrokagaraieko ikasleen eskuetan\nItsasuko Arrokagarai ikastolako ikasleek Jurgi Ekiza kantariarekin elkartu dira eta galderak pausatzeko parada hartu dute.\n2017ko Irailaren 29a\nEzpeletako eskolako haurren saioa\nSaio huntan eskubaloia aipagai, eta eguraldi bihurri bat entzungai!


2021era atzeratu du ‘Arizona Baby’ taldeak Ermuan eman behar zuen kontzertua\n'Arizona Baby' taldeak eta udal kultura sailak Valladolideko hirukotearen kontzertua 2021. urtera atzeratzea adostu dute; zehazki, datorren urteko urtarrilaren 29ra, programazioaz arduratzen den teknikariak ohar baten bidez jakinarazi duenez. Emanaldia apirileko 24ko ostiralerako iragarrita zegoen arren, atzerapena hitzartu behar izan da, Covid-19 edo koronabirusaren pandemia dela eta, ez dagoelako errezitaldia eskaintzerik gaur egungo osasun-alerta egoeran.\nMusika bandak eta antolatzaileek salmenta aurreratuan -online bidez edo Lobiano kulturgunean bertan) saldutako sarreren indarraldiari eta balioari eustea adostu dute. Hala ere, sarrera erosi dutenek hori itzuli eta dirua berreskuratu ahal izango dute, baldin eta, edozein arrazoirengatik, ezin edo nahi ez badute ikuskizunera joan data berrian.\nSarrerak itzultzeko eta dirua berreskuratzeko ezarriko dituen bideak iragarriko ditu laster Kultura sailak. Zehaztu ondoren, webgune honetan horren berri eman eta ezagutzera emango dugu, guztiok jakinaren gainean egoteko.


Euskadiko garapenerako GKE-ek Eraikuntza podcasta aurkeztu dute. Podcast horrek herritarren eta erakundeen lekukotzak, proposamenak eta konpromisoak biltzen ditu, COVID-19aren ostean irtenbidearen parte izateko.\nProposamen horrekin agur esaten diote 2020 urte asaldatuari eta ongietorria eman diote urte berriari, herrialde guztiak eta pertsona guztiak suspertzeko urtea izango delakoan.\nEuskadiko Garapenerako GKE-en Koordinakundeak, nazioarteko lankidetzan lan egiten duten 79 euskal GKE biltzen dituen sareak, abian jarri du Eraikuntza podcastaren lehen atala. Guztira lau soinu-atal dira, eta egungo pandemiaren, ondorioei eta irtenbideei buruzko hainbat gai jorratzen dituzte.\n“Gure kaleetan barrena ibili gara, jendearekin eta erakunde sozialekin eseri eta hitz egiteko, euren istorioak eta egungo egoerari buruz dituzten iritziak, bizipenak, beldurrak eta proposamenak ezagutzeko”, azaldu dute kolektibokoek. Lan honen helburua da era guztietako ideiak eta iradokizunak biltzea, gure gizartea berriro sortzeko indarra izan dezagun. “Berreraikitze hori hainbat baliotan oinarrituko da, besteak beste, lankidetzan, sormenean, solidaritatean, konpromisoan eta denon ongizatean. Entzuten jakiteko eta ekarpenak egiteko unea da”, adierazi dute.\nLehenengo atalak Zein mundu eraiki nahi dugu COVID-19aren krisiaren ostean? du izena. Argitaratu berri izan da, eta, pandemia amaitzen denerako, herritarren amets eta nahiak biltzen dituen soinu-muntaketa atsegina da. “Gure inguruan grabatutako lekukotzak dira. Gure gizartearen aniztasuna islatzen dute, baina katarsi hori gizarte berri baten oinarriak finkatzeko baliatzeko beharra partekatzen dute. Garapen-eredu berri bat da, eta, bertan, hutsala eta azalekoa baztertu eta mundu hobea eraiki behar dugu, pertsona guztientzat eta leku guztietan, inor bazter utzi gabe”, baieztatu dute.\nLehenengo atal hori Euskadiko Garapenerako GKE-en Koordinakundearen Ivoox kanalean entzun daiteke: https://cutt.ly/GhHVeed\nAurki egingo da bigarren atala, eta bertan herritarrek adieraziko dute berreraikitze hori zein balioren gainean egin behar den; izan ere, balio horiek izango dira desiratzen dugun mundu horren oinarriak. Hirugarren atalean, parte-hartzaileek gizarte-eraldaketaren xedea lortzeko beharrezkoak diren itunak jorratuko dituzte; Afrikako atsotitz batek dioen bezala, urrun iritsi bahi badugu, elkarrekin joan behar dugu. Saila amaitzeko, desiratzen ditugun aldaketa global horiei laguntzeko herritarrak euren gain hartu nahi dituzten konpromiso indibidualak biltzen dituen atala izango dugu.\nSiguiente Entrada siguiente: Biharko ekimena aurrerapauso bat da torturaren biktimek merezi duten erreparazio instituzionalean


Euskara – VALLE DE AEZKOA\nEuskara, edo aezkera (bertako dialektoa), Aezkoako ohiko hizkuntza izan da duela hamarkada batzuk arte. Baina gaztelaniak joan den mendearen bigarren erdian izan zuen aurrerapenak haren erabilera murrizten joan zen.\nHizkuntz ordezkapen horrek ez du indar eta eragin bera izan eskualde guztietan, eta erromatarrek “Lingua Navarrorum” deitu zutena biziago mantendu da Nafarroako ipar-mendebaldean. Aezkoan, hain zuzen, gehiengoen hizkuntza zen pasa den mendeko bigarren herena arte, baina hortik aurrera, galtze prozesua etengabea izan zuen.\n1989ko Euskararen Legeak Eremu Euskaldunaren barnean kokatu zuen. Horren ondorioz, posible izan zen eskoletan D ereduan ikastea, eta, gaur egun, badira urte asko Aezkoako haur guziek euskara batuan ikasten dutela.\nHaraneko gero eta biztanle gehiago da euskalduna, baina, artean, aezkerak, Pirinioetako euskalkietatik oraindik bizirik dirauen azken euskalkiak, galera prozesuan jarraitzen du.\nEuskaraz ez dakitenen artean ere, hizkuntza hori presente dago haien eguneroko bizitzako elementu anitzetan: hitz egiteko modua, toponimia, etxeen izenak, tresnak, ohiturak eta abar.


Umetatik beharrean
Baserritarra izanik beti egin dute behar bertan. txiki-txikitatik elkarri laguntzen, behiak gobernatzen... Argia 40. hamarkada hasieran-edo jarri zuten eta ura askozaz beranduago; hori dela-eta, ura ekartzea, egurra ekarri eta txikitzea, ahizpa txikerrak jagotea... eguneroko eginbeharrak ziren.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan SOP-002-004 kodeko bideoa nahi duzula aipatzea: ahotsak@ahotsak.eus\nBaserritarra izanik beti egin dute behar bertan. txiki-txikitatik elkarri laguntzen, behiak gobernatzen... Argia 40. hamarkada hasieran-edo jarri zuten eta ura askozaz beranduago; hori dela-eta, ura ekartzea, egurra ekarri eta txikitzea, ahizpa txikerrak jagotea... eguneroko eginbeharrak ziren.\n-Bene: ez dakit baserrittarra zaren ala ez baia… baserrin behar, neska zein mutil… konorten… osea, pentsamentuk baiño lelau ya behareitten gendun ze… gure memorin beti in du behar. Baia behar, baia era natural baten eta ez kastigu modun eta holan e? Txiki-txikitxuterik ba beti egon da beharra ta in ber ixen da ta…\n-Bitori: Bost-sei urteaz, palu bat eskun eukitteko kapaz ixeten ziñenetik, behiek gobernaten. Aizta zaharrauez, aita han bedar ebaitten ta aita kargutute baia zeu karra batera-bestera… Edo ama arto-jorran ta… zoaz hara! Baia palu bat eskun eukittekoa kapaza izan ezkeron… Umek beharra.\n-Bene: Beharra… Argi, etxera argi, elektriku… nik bost urte dekodazela lelengoz heldu zan. Ordun argi… baia gero bere argi pobre eukitten genun… “Hirurakbat”. Firutxu bet. Gaueko hamaikatarantza… zera… [garikok] amataten eudenen, ordun guren argi apur bet, inder apurtxu bet hartzen ei eun. Baia bueno, argi mille bederatzirehun eta berrogeta… berrogei ingerun imiñi euden argi etzen. Urik… Ana Mari ezkondu te ostean berez, oseake… hemen etzen. Nik hogeta bi urte eitteko orduntxe eta Bitoriak bere hamazortzi hortxe, ure lelengoz etzen euki gendunen. Ordun, baegozan behar batzuk, urek ekarri, behiek jabon, egurrek batu eta txikertu, behar zan egur duzti, aizta txikerrak jabon beti, ze klaro…\n-Bitori: Batu etze ingerun, ze aitak eitten eun negun abaron egurrek bota, arbolak poda, arbol zaharrak eta kendu… eta gurtadak eta gurtadak aurrez aurren imiñi. Ordun, hortik hartu eta… bai, kimak batu sue biztuteko, ze ordun…\n-Bene: Eta zati txikerrak in ba sue ein ahal ixeteko. Hemen ez zan beste sugarrik erabiltten, etzeko egurre baiño besterik.\n-Ana Mari: Abaro handi bet dao hor behean eta handik ekarten zan egurre.\n-Bitori: Eta beste bat hor. Eta beste bat hor. Eta batetik ta bestetik…\nIkazkinak lanerako erabiltzen zituen arropak\nErrenta ordaintzeko lanak\nUbiden jende gazterik ez\nGerra amaitu zenean etxera buelta\nBaserriko lanak eta otorduak\nGauza gutxirekin zoriontsu\nLihoa (linua); ehulea


Sinadura bilketa hasi dute eskola-eremuko obrak gelditzeko - Lautada - Alea.eus\nSinadura bilketa hasi dute eskola-eremuko obrak gelditzeko\nErredakzioa 2019-03-04 12:10\nAgurainen hasi diren obrak salatu dituzte. IÑIGO ESPADA\nLope de Larrea ikastolako gurasoek salatu dute alkatea hauteskundeak lehenesten ari dela, haurren segurtasunaren aurretik. Obrak opor-garaian egiteko eskatu dute.\nHaserre bizia piztu du Agurainen azken hilabetean udal gobernuak abian jarri duen obra sortak. Are gehiago, obrako eremuan bi ikastetxe, haur-eskola bat eta osasun-zentro bat daudelako, eta kaltetuei inork ez dielako, aldez aurretik, obra horien berri eman. Hauteskunde interesa leporatu diote alkateari kaltetuek, eta sinadura bilketa hasi dute obrak gelditzeko.\nLope de Larrea ikastolako gurasoek salatu dutenez, otsailaren 20an jakin zuten, "ikastolak berak esanda", obrak egin behar zirela ondoan. "Hori gutxi balitz, esan beharra dago ikastolak obrako langileei galdetuta eskuratu duela informazio hori. Izan ere, Udalak ez du inolako jakinarazpenik bidali ikastolara". Gurasoen ustetan, Udalak obra horiek denboraz komunikatu behar zizkion ikastolari, bertako langileei, baita seme-alabak bertara eramaten dituzten familiei ere,"baina tamalez, ez da inolako jakinarazpenik egon".\nGauzak horrela, eta obra horien ondorioz, kotxeen zirkulazioaren norabidean eskumako espaloia eta ezkerrekoaren zati bat kendu dituzte, aparkatzeko tokia murriztu dute, Ikasbi ikastolako eta haur-eskolako sarrerak oztopatu dituzte, eta ikastetxearen eguneroko jarduerari eragiten dioten zaratak daude eskola-eremuan.\nHalaber, gurasoek nabarmendu dute "segurtasun falta ikaragarria" dagoela. "Obra hauen ondorioz, gure seme-alabak errepidetik joatera behartuta daude, eta Ikasbi eta haur-eskolarako sarbideetarako espazioak murriztu dira, ume pilaketetarako arriskua eraginez. Ez dago ikastolara sartzeko segurtasun perimetrorik".\nBostehundik gora dira Lope de Larrea ikastolara joateko bide hori egiten duten ikasleak, eta gurasoek salatu dutenez, egoera berean daude gainerako ikastetxeetako ikasleak, baita osasun zentrora joaten direnak ere. "Mila pertsona inguru dira egunero-egunero egoera hau jasan behar dutenak, obra hau egiteko orduan Udalak kontuan hartu ez dituen kaltetuak, alegia". Gaineratu dutenez, eskolako autobusen eta umeak ikastolara kotxez hurbiltzen dituztenen joan-etorriak ere ez dituzte kontuan hartu.\nKaltetutako familiak eta langileak Udalak hartutako erabakiaren kontrako sinadurak biltzen ari dira, obrak gelditzeko, eta opor-garaian egiteko: "Modu horretan, gure seme-alaben eta Aguraingo herritarren segurtasun bermatu ahal izango dugu".\nIldo berean, EH Bilduko zinegotzi Iñigo Espadak ere aspaldi salatu du EAJko alkate Iñaki Berazak azken hilabetean agindu dituen obrak "hauteskunde obrak" direla, eta legealdi honetan udal gobernuak "ezer egin ez duela" kritikatu du, eta "utzikeria" leporatu dio alkateari.\nGizartea Lautada Agurain


Guztira, programa bien artean banaturik, 300 talentu gazte inguruk hartuko dute parte\nUrtero bezala, badator martxoa, baita Talentia eta Talentia Skills programen hasiera ere. Bizkaia Talentek tokiko unibertsitate-talentuaren aurrerapenaren alde egiten duen apustuaren emaitza dira eta bi helburu dituzte: batetik, lurraldeko ahalmen handieneko gradu-ikasleek beren trebetasunak garatzea, eta, bestetik, Bizkaiko enpresa-errealitatea ezagutzea.\nTalentia programaren 12. edizioa\nLan-merkatuan gehien eskatzen diren gaitasun profesionalak kontuan hartuta, Deustuko Unibertsitateko, EHUko eta Mondragon Unibertsitateko azken mailako 100 ikaslek Talentia programa burutuko dute, datozen lau hilabeteetan. Horrela, lan-mundura jauzi egin aurretik, beren etorkizun profesionala prestatzeko laguntza jasoko dute. Izan ere, hainbat topaketa eta tailerretan parte hartuko dute, eta Bizkaiko erakunde prestigiotsuenetako batzuk bisitatuko dituzte.\nZeharkako trebetasunen garapena Talentia Skillsen\nBeste alde batetik, Talentia Skills profesionaltasunerako gaitasunen programaren zazpigarren edizioan, lehen mailako 200 ikasle inguruk diziplina anitzeko talde batean lan egingo dute, Euskadiko hiru unibertsitateetako profil eta adar akademiko desberdinetako lagunek osatuta.\nProgramak, lau urte irauten duenak, talentu gazteei beren zeharkako gaitasunen garapena lantzea ahalbidetzen die, zenbait dinamika eta tailerren bidez, eta Bizkaiko enpresa-ekosistema eta erreferentziazko sektoreak ezagutzeko aukera ematen die.\n2.500 ikasleko sarea\nTalentia eta Talentia Skills programen edizio berrietako ikasleak kontuan hartuta, une honetan 2.500 lagunek baino gehiagok osatzen dute Talentia Sarea, Bizkaiko talentu gazteen komunitatea. Hala, Bizkaia Talenten Talentia Zerbitzuko adin eta programa desberdinetako parte-hartzaileek badute non bildu, eta, gainera, esparru horrek bai networkinga bai lan-ibilbidea garatzeko laguntza sustatzen ditu partaideen artean.


"Bizilagunak" aniztasunean euskaraz bizi -\nHau horrela, Banaiz Bagara elkarteak eta Bagera Donostiako Euskaltzaleen Elkarteak bultzada bat eman nahi dugu elkarbizitzarako harreman horiek euskaraz eraikitzeko. Guztion arteko kohesio eta komunikazio hizkuntza euskara izatea da gure erronka.\nHorretarako, deialdi berezi bat egin nahi dugu: Donostiako “Bizilagunak” egitasmoan bazkarian komunikatzeko hizkuntza euskaraz izango duen taldean parte hartzeko. Bazkari horretara euskara ikasi duten edo ikasten ari diren etorkinak eta bertako euskal hiztunak gonbidatuta daude, elkar ezagutzeko eta guztion artean gure kulturak konpartitzeko.\nEuskaraz moldatzen bazara eta bertako euskaldunak ezagutu nahi badituzu, edo bertakoa bazara eta jatorri ezberdinetako bizilagunekin euskaraz harremanetan jarri nahi baduzu, eman izena Bagera Elkartean; deitu 943005074 telefonora edo bidali mezua bagera@bagera.eus helbidera.